Sarawak kesan 76 lagi kes varian Delta Covid-19

Institut Kesihatan dan Perubatan Komuniti (IHCM) Universiti Malaysia Sarawak (Unimas) mengesan 76 lagi kes Covid-19 varian Delta hari ini.Pengarah IHCM Dr David Perera berkata kes-kes baru itu dikesan hasil pengesanan dan pengawasan berterusan varian Sindrom Pernafasan Akut Teruk Coronavirus 2 (SARS-CoV-2) yang menular di negeri itu.“Sampel daripada kes-kes positif diuji antara 7 hingga 13 Julai lalu dengan majoriti kes (52 kes) dikesan di Kuching,” katanya dalam laporan terbarunya kepada Pengerusi Jawatankuasa Pengurusan Bencana Sarawak (SDMC) Amar Douglas Uggah Embas hari ini.Dr Parera berkata kes dengan varian berkenaan dikenal pasti dalam sampel yang diambil dari Hospital Sentosa, Balai Polis Satok dan beberapa lokasi lain di Kuching, manakala 11 kes dikesan di Serian, lima di Sri Aman, tiga di Samarahan dan setiap satu di Sibu, Miri dan Betong.“Kami juga mengesan setiap satu kes di bawah kategori ‘Import A’ (membabitkan individu yang tiba dari luar negara) dan ‘Import B’ (individu yang tiba dari bahagian lain di Malaysia).Kini terdapat 93 kes varian Delta di Sarawak sejak ia mula dikesan pada 18 Jun lalu.


KSN jalani kuarantin kendiri Covid-19

Ketua Setiausaha Negara Mohd Zuki Ali sedang menjalani kuarantin kendiri di kediamannya sehingga Ahad ini selepas menjadi kontak rapat individu yang disahkan positif Covid-19 pada 22 Januari lalu.Zuki mengesahkan perkara tersebut melalui akaun Facebook dan Twitter pagi ini, memaklumkan kuarantin kendiri itu dilakukan atas nasihat Kementerian Kesihatan.“Bagaimanapun, situasi ini tidak akan mengganggu urusan pentadbiran perkhidmatan awam kerana saya akan terus melaksanakan amanah ini dengan bekerja dari rumah bagi mesyuarat-mesyuarat yang dipengerusikan atau dihadiri oleh saya.“Sidang media Pengurusan Darurat yang sepatutnya diadakan pada petang ini terpaksa dibatalkan dan saya akan mengeluarkan kenyataan media berkenaan mekanisme pentadbiran Pengurusan Darurat,” katanya melalui hantaran itu.Sebelum ini, Zuki dijadualkan mengadakan sidang media yang disiarkan secara langsung melalui stesen televisyen RTM dan Bernama TV, pada jam 2.30 petang ini.


Apakah BN sudah bersedia untuk PRU15?

Penganalisis berkata Barisan Nasional (BN) perlu bersiap sedia  untuk menghadapi Pilihan Raya Umum ke-15 (PRU15) ketika gesaan meningkat supaya ia diadakan tahun ini juga walaupun penggal masih berbaki setahun daripada tarikh Parlimen selewatnya dibubarkan, iaitu Julai tahun depan.
Antara yang menggesa PRU15 segera diadakan adalah Presiden Umno Ahmad Zahid Hamidi yang mengetuai gabungan diterajui Umno itu.
Gesaan itu diulang beberapa kali dan disahut oleh kepimpinan Umno yang memihak kepada kluster mahkamah.
Namun perdana menteri yang juga naib presiden Umno, Ismail Sabri Yaakob berkata, dia mahu mendengar laporan daripada pergerakan wanita BN sebelum membubarkan Parlimen seterusnya mengadakan PRU15.
Penganalisis politik, Azizi Safar berkata apa yang diumumkan oleh Ismail itu ada benarnya.
Ini kerana, elemen paling penting jentera pilihan raya Umno dan BN adalah pergerakan wanita yang menjalankan kajian sikap pemilih.
"Untuk menang pilihan raya, parti perlu dapat sokongan majoriti. Maka jentera paling utama adalah jentera yang berkempen untuk dapatkan sokongan pengundi-pengundi. Sejauh mana ini dilakukan?
"Apakah kempen-kempen melalui program-program penerangan kepada rakyat secara bersemuka telah dilakukan?
“Apakah pula tahap kempen melalui medium lain, sebagai contoh media sosial, atau kempen dalam talian? Apakah penerangan mengenai isu-isu semasa sudah dilakukan untuk memperjelaskan isu-isu itu kepada rakyat?" katanya kepada MalaysiaNow.
Sebelum ini, katanya majlis penerangan mengenai isu-isu semasa diadakan tiga tahun selepas PRU13 ekoran banyak isu yang melingkari pemikiran rakyat antaranya 1MDB dan cukai barangan dan perkhidmatan (GST).
Namun akuinya, situasi politik kini tidak sama seperti dahulu.
"Menuju PRU15, isu yang perlu ditangani oleh parti-parti dalam kerajaan adalah isu-isu "bread and butter" rakyat, iaitu isu kehidupan seharian rakyat. Persoalannya, dalam kerajaan sekarang ada parti-parti yang berkemungkinan akan bertembung sesama sendiri pada PRU15. Pendekatan kempen sudah tidak lagi boleh ikut skema terdahulu," tambahnya.
Azizi yang juga bekas setiausaha BN Pulau Pinang dan mempunyai pengalaman dalam gerakan jentera pilihan raya berkata, terdapat beberapa komponen dalam jentera pilihan raya parti, antaranya jentera khusus untuk operasi pilihan raya, jentera yang bergerak sepanjang masa dan jentera yang berfungsi khusus dalam tempoh pilihan raya sahaja.
Jentera parti boleh dibahagi mengikut parti komponen, yang mana jentera Umno menjadi tunggak utama di kawasan-kawasan yang ditandingi Umno.
Begitu juga sebaliknya di kawasan MCA dan MIC.
"Setiap kawasan Parlimen ada jawatankuasa penyelaras BN kawasan yang dianggotai oleh semua parti komponen dan Friends of BN. Koordinasi kempen antara parti-parti BN dibuat pada peringkat ini," tambahnya.
Jentera BN antara yang diakui keberkesanannya dalam menggerakkan pengundi semasa pilihan raya.
Sayap Wanita BN antara diketahui kekuatannya dalam mengembeleng pengundi untuk ke tempat pembuangan undi.
Ini dapat dilihat apabila Umno berjaya menang dalam pilihan raya negeri (PRN) Melaka dan Johor, yang mana peratusan undi keluar yang rendah memberi kelebihan kepada gabungan itu.
Dalam pada itu, bercakap mengenai tindakan BN mahu bergerak solo, penganalisis politik Ahmad Atory Hussain berkata sebarang cakap-cakap mengatakan Umno dan BN mampu bergerak secara solo hanyalah cakap kosong dan bongkak.
"Realitinya, Umno sukar menang selesa pada PRU15 kali ini tanpa kerjasama dgn Perikatan Nasional (PN). Ini disebabkan Umno tidak segagah dan sekuat sebelum PRU14 dulu. Umno kini lemah, berpecah belah dan bersimpang siur," katanya.
Jelas Atory, rakyat menaruh kepercayaan kepada Umno dan PN serta Pejuang jika mereka bergabung membentuk satu pakatan besar bagi menentang pembangkang yang ditunjangi Pakatan Harapan (PH).
Katanya, Najib yang kini menjalani hukuman penjara 12 tahun dan Zahid yang sedang berdepan pendakwaan di mahkamah menjadi penghalang utama kepada kerjasama Umno dan PN.
Dengan ketiadaan mereka, ahli-ahli parti itu dan pengundi berpeluang memperoleh keyakinan baru terhadap kerjasama parti-parti Melayu lain.
Azizi berkata, waktu sesuai untuk diadakan PRU15 ialah selepas Belanjawan 2023 diluluskan Patlimen, iaitu pada pertengahan Disember 2022.
Ini mampu memberi kelebihan kepada BN sekiranya ia diadakan selepas belanjawan diluluskan.
"Dalam bajet itu ada banyak 'goodies' untuk rakyat yang disediakan kerajaan yang mana menteri kewangan pun ahli Umno juga,” katanya merujuk kepada Tengku Zafrul Aziz.
“Pada saya masa sesuai untuk PRU15 ialah selepas Tahun Baru Cina tahun depan. Tidak lewat daripada itu.”


Tiada lagi PKP, kata MPN

Pengerusi Majlis Pemulihan Negara (MPN) Muhyiddin Yassin hari ini sekali lagi menegaskan jaminan kerajaan tidak akan melaksanakan perintah kawalan pergerakan (PKP) walaupun kes harian Covid-19 melonjak berikutan penularan varian Omicron.Menjawab soalan selepas sidang media hari ini, beliau berkata keputusan tersebut tidak akan dipertimbangkan semula.“Tak boleh patah balik dah,” katanya.“Saya fikir pengalaman yang sudah ada tu memadai untuk bantu kita menguruskan situasi kita.”Malaysia menjalani beberapa peringkat PKP untuk membendung penularan Covid-19 sejak negara dilanda pandemik pada awal 2020.Sekatan pergerakan tersebut menyebabkan operasi perniagaan ditutup sementara pekerja diarahkan untuk bekerja dari rumah manakala hanya beberapa sektor utama sahaja yang kekal beroperasi.Operasi sekolah juga turut ditutup dan perjalanan rentas negeri pula dilarang, langkah itu kemudiannya dibatalkan pada Oktober tahun lalu.Bulan lalu, Perdana Menteri Ismail Sabri Yaakob berkata kerajaan tidak merancang untuk melaksanakan PKP sekali lagi bagi menyekat pergerakan dan perniagaan.Beliau turut berkata kelonggaran SOP akan mungkin akan diperluaskan selepas program vaksinasi kebangsaan termasuk pemberian dos penggalak selesai dijalankan.Bagaimanapun beliau berkata kelonggaran itu akan bergantung dengan berpandukan nasihat KKM.


Isu lantikan naib canselor universiti, MSAP dibangkit di Dewan Rakyat hari ini

Persoalan sama ada kerajaan akan meneruskan amalan lantikan naib canselor universiti oleh menteri antara yang dibangkitkan pada persidangan Dewan Rakyat hari ini.
Berdasarkan Aturan Urusan Mesyuarat, pertanyaan itu akan dikemukakan Muhammad Islahuddin Abas (PN-Mersing) kepada menteri pendidikan tinggi pada sesi Waktu Pertanyaan-Pertanyaan Menteri.
Beliau juga ingin tahu sama ada lantikan jawatan berkenaan diberikan secara autonomi kepada warga universiti sendiri untuk mengundi naib canselor mereka, susulan keputusan kerajaan tidak memansuhkan Akta Universiti dan Kolej Universiti 1971 (AUKU).
Turut dibangkitkan adalah pertanyaan Khoo Poay Tiong (PH-Kota Melaka) yang meminta menteri komunikasi dan digital menjelaskan mengenai Standard Mandatori Mengenai Penetapan Harga Akses (MSAP) baharu yang mula berkuat kuasa semalam dan kesannya terhadap sektor telekomunikasi serta pengguna dari segi mutu perkhidmatan.
Pada sesi sama, Syerleena Abdul Rashid (PH-Bukit Bendera) pula bertanyakan kepada menteri kesihatan berhubung prestasi dalam melancarkan aktiviti dan program mencegah kanser serviks selaras dengan Pelan Tindakan Ke Arah Penghapusan Kanser Serviks di Malaysia 2021-2030.
Dalam sesi Pertanyaan-Pertanyaan Bagi Jawab Lisan pula, Syed Ibrahim Syed Noh (PH-Ledang) meminta menteri pengangkutan menyatakan punca dan penyelesaian yang akan diambil berkenaan isu bahaya kemalangan jalan raya dan kematian akibat nahas, yang lebih besar berbanding kes Covid-19.
Selain itu, menteri pembangunan kerajaan tempatan juga dijadualkan menjawab soalan Onn Abu Bakar (PH-Batu Pahat) yang ingin tahu langkah kementerian itu untuk membendung masalah kenaikan harga rumah yang berterusan.
Selesai sesi soal jawab itu, persidangan Dewan Rakyat akan menyambung semula sesi perbahasan Rang Undang-Undang Perbekalan 2023 di peringkat dasar bagi hari keempat.


Buku teks rosak akibat banjir tidak perlu dibayar semula, kata menteri

Menteri Pendidikan Radzi Jidin hari ini berkata buku teks yang rosak akibat banjir yang berlaku di seluruh negara akan diganti dan murid tidak perlu membayar kerosakan tersebut.Dalam sebuah kenyataan, Radzi berkata kementerian pendidikan mempunyai stok mencukupi bagi menggantikan buku teks tersebut.“Berdasarkan rekod KPM, sebanyak 263,662 naskah buku teks yang rosak melibatkan 14,000 murid di seluruh negara.“Berdasarkan rekod ini, KPM mempunyai stok yang mencukupi untuk menggantikan buku yang rosak bagi memboleh murid meneruskan sesi pengajaran dan pembelajaran pada minggu depan,” katanya.Jelas beliau, usaha menggantikan buku teks akan dilakukan dengan segera sebagai persediaan sesi persekolahan yang akan bermula minggu depan.Beberapa negeri mengalami bencana banjir buruk pada bulan lepas berikutan taburan hujan yang tinggi pada musim monsun.Ribuan mangsa banjir masih ditempatkan di pusat pemindahan sementara (PPS) meskipun jumlah mangsa berkurangan.Terdahulu, KPM memaklumkan pembukaan sekolah ditangguhkan seminggu berikutan bencana banjir.Sesi persekolahan di negeri kumpulan A bermula pada 9 Januari manakala negeri dalam kumpulan B bermula pada 10 Januari.Johor, Kedah, Kelantan dan Terengganu termasuk dalam kumpulan A manakala kumpulan B membabitkan negeri lain dan Wilayah Persekutuan.


Model Britain Kate Moss nafi Johnny Depp tolak beliau hingga jatuh dari tangga

Model Britain Kate Moss menafikan laporan yang mengatakan bekas teman lelakinya Johnny Depp pernah menolak tubuhnya hingga jatuh dari tangga, mengatakan kejadian tersebut tidak pernah berlaku.“Dia tidak pernah tolak, sepak atau tolak saya hingga jatuh dari tangga,” kata Moss, yang memberi keterangan sebagai saksi pada perbicaraan saman fitnah Depp terhadap bekas isterinya, Amber Heard.Depp yang berusia 58 tahun memfailkan saman terhadap Heard ekoran penerbitan tulisan Heard di The Washington Post pada Disember 2018 di mana beliau menggambarkan dirinya sebagai “figura awam yang mewakili isu penderaan domestik.”Bagaimanapun, dalam tulisannya, Heard, 36, tidak menamakan Depp sebagai orang yang beliau maksudkan.Ekoran itu, Depp menyaman bintang “Aquaman” itu kerana membayangkannya sebagai seorang pendera domestik selain turut menuntut ganti rugi sebanyak AS$50 juta.Heard yang dilahirkan di Texas mengemukakan saman balas, menuntut AS$100 juta, mendakwa dia mengalami “keganasan dan penderaan fizikal” ketika mereka masih pasangan suami isteri.Dalam keterangannya awal bulan ini, Heard menyebut insiden yang dilaporkan di mana Depp didakwa Moss hingga jatuh tangga.Keterangan Heard telah membuka peluang kepada peguam Depp untuk memanggil Moss sebagai saksi dan model terkenal itu memberi keterangan secara maya dari Gloucestershire, England.Moss yang berusia 48 tahun berkata beliau mempunyai hubungan romantik dengan Depp dari 1994 hingga 1998.Beliau turut ditanya mengenai insiden yang didakwa berlaku semasa percutian mereka berdua di sebuah resort di Jamaica.“Kami meninggalkan bilik dan Johnny meninggalkan bilik itu sebelum saya keluar,” kata Moss. “Hujan ribut berlaku ketika itu, dan semasa saya meninggalkan bilik saya tergelincir menuruni tangga menyebabkan belakang saya cedera.“Saya menjerit kerana tidak tahu apa yang berlaku dan merasa sakit. Dia berlari kembali untuk membantu saya dan membawa saya ke bilik untuk mendapatkan rawatan perubatan.”Selepas keterangan Moss, peguam Heard enggan membuat pemeriksaan balas.


Nato gesa lebih banyak senjata berat dihantar ke Ukraine

Pertubuhan Perjanjian Atlantik Utara (Nato) berkata mesti pihaknya perlu mempertingkatkan kesiapsiagaan pada tahap yang lebih tinggi dan memperkasakan persenjataannya di sempadan Ukraine bagi menentang kemaraan Russia di timur negara itu.Stoltenberg bercakap selepas perbincangan tidak rasmi di The Hague, Belanda bersama Perdana Menteri Mark Rutte dan beberapa pemimpin negara lain termasuk Denmark, Poland, Latvia, Romania, Portugal dan Belgium menjelang sidang kemuncak Nato di Madrid akhir bulan ini.“Di Madrid, kami akan adakan persetujuan bersama dalam memperkasakan kedudukan,” katanya. “Malam ini kami membincangkan keperluan untuk memperkukuhkan kesiapsiagaan tempur menjadi lebih mantap dan memperkasakan persenjataan dengan lebih banyak peralatan dan bekalan.”Ketika memberikan ulasan berhubung gesaan Presiden Ukraine Volodymyr Zelensky supaya menambah senjatan berkapasiti tinggi dan mampu menyasarkan sasaran pada jarak yang lebih jauh, Stoltenberg bersetuju Kyiv perlu dibekalkan dengan senjata yang lebih berat.“Ya, Ukraine sepatutnya mempunyai lebih banyak senjata berat,” kata Stoltenberg.Stoltenberg berkata, Nato sudah meningkatkan penghantaran dan mereka akan bertemu di Brussels hari ini untuk menyelaraskan bentuk sokongan seterusnya termasuk persenjataan berat.“Ini kerana mereka benar-benar bergantung terhadap itu (senjata berat) untuk menentang pencerobohan kejam Russia,” katanya.Ukraine sudah berulang kali memohon senjata berat dari barat, mengkritik beberapa pemimpin Eropah kerana gagal menghantar senjata yang disifatkan Kyiv perlu bagi menghalang kemaraan tentera Moscow.Dalam pada itu, Rutte berkata dari segi persenjataan Ukraine, mereka bersetuju bahawa penting bagi negara-negara Nato untuk melihat Rusia kalah dalam perang itu.“Dalam masa sama kita tidak boleh mengadakan konfrontasi secara langsung antara tentera Nato dan Rusia, apa yang perlu kita lakukan ialah memastikan Ukraine boleh menghadapi perang itu dan mempunyai akses kepada semua persenjataan yang diperlukan.”Ketika ditanya mengenai permohonan Sweden dan Finland untuk menyertai Nato, Stoltenberg berkata beliau sedang mencari jalan “yang mempersatukan” dalam proses menyelesaikan tentangan dari Turki, di mana ia menyuarakan kemarahan terhadap sokongan Sweden ke atas militan Kurdish.Berikutan pencerobohan Rusia pada 24 Februari ke atas Ukraine, Nato memberikan reaksi balas dengan meningkatkan kehadirannya di Baltik.Stoltenberg berkata Nato akan mengukuhkan lagi perikatan itu apabila kesemua 30 negara ahli bertemu pada 29-30 Jun di ibu negara Sepanyol itu.


Masyarakat antarabangsa terus kecam tindakan keras junta terhadap rakyat Myanmar

Kecaman masyarakat antarabangsa terhadap junta Myanmar terus meningkat selepas sekurang-kurangnya 11 penunjuk perasaan anti kudeta terbunuh di Myanmar pada Isniin.Ketika ini, tunjuk perasaan terus merebak di jalan raya bagi menuntut demokrasi dipulihkan walaupun tindakan keras junta tentera turut meningkat.PBB, Amerika Syarikat (AS), China dan Britain mengutuk keganasan yang dilaporkan pelbagai media.Menurut PBB tunjuk perasaan di Myanmar telah meragut sekurang-kurangnya 138 nyawa “penunjuk perasaan aman” termasuk wanita dan kanak-kanak. .Pembunuhan paling dahsyat terjadi pada Ahad lalu setelah lebih dari 30 orang penunjuk perasaan terbunuh ketika pertempuran di antara pihak berkuasa dan penunjuk perasaan.Bagaimanapun, pembunuhan dahsyat itu tidak menghentikan kemaraan penunjuk perasaan yang keluar semula pada hari Isnin bagi membantah pemerintahan junta.Mereka yang terbunuh pada Isnin didapati telah ditembak di beberapa lokasi di negara itu.“Dua lelaki terbunuh ditembak dan enam lagi cedera,” kata seorang saksi di bandar Aunglan wilayah Magway kepada AFP.Saksi itu turut berkata mangsa telah ditembak di bahagian dada.“Dia betul-betul di sebelah saya. Yang seorang lagi ditembak di bahagian kepala,” katanya lagi.“Junta jawab gesaan untuk pulihkan demokrasi di Burma dengan peluru,” kata jurucakap Jabatan Negara AS, Jalina Porter kepada pemberita pada Isnin.“AS akan terus gesa semua negara untuk mengambil tindakan konkrit bagi menentang kudeta dan kekerasan yang berlaku,” tambahnya.Setiausaha Jeneral PBB Antonio Guterres juga turut meminta masyarakat antarabangsa “termasuk negara-negara serantau, untuk bersolidariti dengan rakyat Myanmar dan aspirasi demokratik mereka,” kata jurucakapnya, Stephane Dujarric pada Isnin.Wakil PBB di Myanmar Christine Schraner Burgener juga turut mengecam pertumpahan darah di Myanmar pada hari Ahad.Sementara Britain pula berkata bahawa pihaknya “terkejut” dengan kekerasan yang dilakukan junta “terhadap orang yang tidak bersalah”.


Tiada majoriti mudah, Agong titah Muhyiddin, Anwar mengadap

Istana Negara hari ini berkata tiada ahli Parlimen mewakili gabungan parti politik yang mempunyai majoriti mudah untuk dilantik sebagai perdana menteri.
Dalam sebuah kenyataan, Datuk Pengelola Bijaya Diraja Ahmad Fadhil Shamsuddin berkata Yang di-Pertuan Agong berkenan untuk memanggil pemimpin Pakatan Harapan (PH) dan Perikatan Nasional (PN) untuk mengadap pada pukul 4.30 petang hari ini.
Katanya, Sultan Abdullah Sultan Ahmad Shah telah menjalan pengesahan calon-calon perdana menteri bagi memutuskan siapakah yang memiliki majoriti perakuan ahli Parlimen bagi dilantik sebagai perdana menteri ke-10.
"Proses ini adalah bertujuan supaya Seri Padukan Bagunda dapat membuat keputusan bagi melantik seorang ahli Dewan Rakyat yang pada hemat baginda mungkin mendapat kepercayaan majoriti ahli Dewan Rakyat sebagai perdana menteri seperti yang diperuntukkan di bawah Perkara 43(2)(a) Perlembagaan Persekutuan.
Dalam pada itu, Sultan Abdullah turut menyeru seluruh rakyat untuk bersabar dan bertenang sehingga proses pembentukan kerajaan baru dan pelantikan perdana menteri selesai.
Malaysia kini sedang menantikan siapakah yang bakal dilantik sebagai perdana menteri selepas keputusan pilihan raya umum baru-baru ini menunjukkan tiada gabungan memperoleh majoriti jelas dan muktamad bagi membentuk kerajaan.
Sebelum ini, PH dan PN masing-masing mendakwa memiliki majoriti yang diperlukan untuk membentuk kerajaan baru.
Bagaimanapun, Barisan Nasional yang dilihat menjadi blok penentu mengesahkan ia akan menjadi pembangkang dan tidak akan menyokong mana-mana gabungan politik.


Mangsa banjir meningkat di Pahang, Selangor

Mangsa banjir yang ditempatkan di pusat pemindahan sementara (PPS) di Pahang dan Selangor meningkat malam tadi manakala Kuala Lumpur dan empat negeri lain menunjukkan penurunan. Di Pahang, Sekretariat Jawatankuasa Pengurusan Bencana Negeri melaporkan jumlah mangsa banjir kembali meningkat kepada 38,086 orang di 270 PPS di sembilan daerah setakat 8 malam tadi, berbanding 36,841 orang di 267 PPS petang tadi.Setakat ini, daerah Kuantan mencatatkan bilangan mangsa tertinggi diikuti Temerloh, Bentong, Bera, Jerantut, Pekan, Lipis, Maran dan Raub.Bagi negeri Selangor, Info Bencana Jabatan Kebajikan Masyarakat (JKM) melaporkan setakat 8.13 malam, sebanyak 22,015 mangsa banjir daripada 5,773 keluarga ditempatkan di 109 PPS, menunjukkan peningkatan, berbanding 21,385 mangsa banjir daripada 5,510 keluarga petang semalam.Dalam pada itu, paras Sungai Langat di Bukit Changgang, Kuala Langat kini berada di paras bahaya dengan ketinggian 4.6m setelah melebihi aras ditetapkan iaitu 4.2m setakat 7.45 malam tadi. Sementara itu di Negeri Sembilan, Pengarah Angkatan Pertahanan Awam Malaysia Mohd Syukri Madnor berkata mangsa banjir di negeri itu menurun kepada 327 individu daripada 88 keluarga di lima PPS bagi daerah Seremban dan Jelebu setakat 8 malam ini.Di Perak, jumlah mangsa banjir malam ini sedikit berkurangan iaitu sebanyak 252 orang daripada 70 keluarga berbanding 257 orang daripada 72 keluarga petang tadi yang ditempatkan di dua PPS di daerah Hilir Perak.Jurucakap Angkatan Pertahanan Malaysia (APM) dan Sekretariat Jawatankuasa Pengurusan Bencana Perak berkata 109 mangsa masih berada di PPS Dewan Bandaran Teluk Intan dan 143 lagi berada di PPS Dewan Sekolah Menengah Abdul Rahman Talib.Jumlah mangsa banjir di Kelantan juga menunjukkan penurunan setakat 9 malam tadi, apabila 1,559 orang daripada 532 keluarga ditempatkan di lapan PPS di Pasir Mas, berbanding 1,782 orang daripada 603 keluarga, petang tadi.Portal rasmi info banjir Jabatan Pengairan dan Saliran (JPS) pula melaporkan hanya dua sungai utama berada pada paras bahaya melibatkan jajahan Pasir Mas iaitu Sungai Golok di Rantau Panjang merekodkan bacaan 9.18m dan Sungai Kelantan di Rantau Panjang (9.14 m). Sementara itu di Kuala Lumpur, sebanyak 312 orang daripada 75 keluarga ditempatkan di dua PPS, manakala mangsa banjir di Melaka kekal 150 orang daripada 37 keluarga yang ditempatkan di tiga PPS di Alor Gajah dan Jasin, setakat 8 malam tadi.


Sabah, Sarawak terima peruntukan paling tinggi dalam Belanjawan 2021

Belanjawan 2021 menyaksikan peruntukan bagi hampir semua negeri mencatatkan peningkatan di mana Sabah dan Sarawak merupakan negeri yang menerima peruntukkan tertinggi.Menteri Kewangan Tengku Zafrul Aziz berkata Sabah menerima peruntukan sebanyak RM5 bilion dengan 1,039 projek iaitu lebihan 297 projek berbanding sebelum ini.Sementara Sarawak menerima peruntukan RM4.5 bilion untuk 781 projek berbanding 619 projek pada 2020 menjadikan kedua-dua negeri tersebut antara penerima terbesar untuk projek pembangunan.Zafrul berkata, peruntukan bagi enam negeri yang berpendapatan terendah apabila dikumpulkan melebihi 30% daripada keseluruhan perbelanjaan pembangunan (DE).Kelantan, Kedah, Terengganu dan Perlis turut tersenarai menerima peruntukan terbanyak dalam Belanjawan 2021.Sementara itu, peruntukan untuk negeri Perak dikurangkan memandangkan projek yang dikendalikan di bawah Kementerian Pertahanan di Lumut tidak memberi impak kepada rakyat secara keseluruhannya.Zafrul berkata, peruntukan bagi enam negeri yang berpendapatan terendah apabila dikumpulkan melebihi 30% daripada keseluruhan perbelanjaan pembangunan (DE).Bagi memastikan pelaksanaan projek pembangunan berjalan seperti yang dirancang, Unit Perancang Ekonomi (EPU) akan membuat penilaian secara tahunan untuk menentukan kelulusan projek melalui konsep “Rolling Plan”.Manakala Unit Penyelarasan Pelaksanaan (ICU) akan dipertanggungjawab untuk memantau pelaksanaan kemajuan projek pembangunan yang sedang dan akan dibangunkan di negeri-negeri.Selain itu, unit Laksana yang ditubuhkan di bawah Kementerian Kewangan juga akan melaksanakan pemantauan terutamanya langkah pakej rangsangan memastikan projek mencapai keberhasilan (outcome) dan nilai pulangan (value for money) yang optimum.


Sejak bila SPRM ada kuasa siasat etika hakim, soal peguam

Seorang peguam kanan mempersoalkan tindakan Menteri di Jabatan Perdana Menteri (Undang-undang) Azalina Othman Said selepas mendedahkan Hakim Mahkamah Rayuan, Nazlan Mohd Ghazali yang dikatakan melanggar Kod Etika Hakim.
Rafique Rashid mempersoalkan sejak bilakah Suruhanjaya Pencegahan Rasuah Malaysia (SPRM) mempunyai bidang kuasa untuk melakukan siasatan ke atas seseorang hakim dalam sistem kehakiman negara.
Menurut Rafique, Akta Jawatankuasa Etika Hakim 2010 jelas menunjukkan kuasa penuh terletak pada ketua hakim negara sebagai ketua jawatankuasa.
Menurut Seksyen 5 (1) (Keanggotaan Jawatankuasa) menyatakan jawatankuasa hendaklah dalam bilangan ganjil dan terdiri daripada orang yang memegang jawatan atau yang pernah memegang jawatan sebagai Presiden Mahkamah Rayuan, Hakim Besar Mahkamah Tinggi di Malaya, Hakim Besar Mahkamah Tinggi di Sabah dan Sarawak, hakim Mahkamah Persekutuan, Mahkamah Rayuan atau Mahkamah Tinggi sebagaimana yang difikirkan patut oleh Ketua Hakim Negara Mahkamah Persekutuan untuk dilantik.
Manakala Seksyen 5 (2) pula menyatakan: "Ketua Hakim Negara Mahkamah Persekutuan hendaklah menjadi Pengerusi Jawatankuasa, melainkan beliau merupakan pengadu dalam hal tersebut, hakim kanan yang berikutnya hendaklah menjadi pengerusi."
Semalam, Azalina dilaporkan mengesahkan perkara itu mengatakan hasil siasatan SPRM terhadap Nazlan yang mendapati beliau mempunyai konflik kepentingan ketika mengetuai kes SRC International Sdn Bhd melibatkan bekas perdana menteri, Najib Razak.
Rafique turut menegaskan prosiding siasatan jawatankuasa pula perlu dijalankan secara tertutup dan penuh sulit tanpa pengetahuan umum.
"Kerana isu integriti (kehakiman) penting.
"Menteri dan SPRM pula umum ke seluruh dunia," katanya kepada MalaysiaNow.
Sejak semalam, Azalina menerima kritikan terutamanya dalam kalangan pengamal undang-undang yang menyifatkan kenyataan beliau mengenai siasatan SPRM terhadap Nazlan sebagai serangan kepada institusi kehakiman negara.
Tular di media sosial mendesak Azalina tampil membuat penjelasan mengenai perkara tersebut.
"Azalina mesti letak jawatan sebagai menteri undang-undang dan reformasi institusi kerana gagal mengekalkan kesaksamaan dalam tugasnya," tulis Eddy Daud di Twitter.
Ada juga yang mengaitkan tindakan Azalina sebagai cubaan untuk menyelamatkan Najib selepas bekas pemimpin itu gagal dalam usaha mengetepikan sabitan 12 tahun penjara ke atas dirinya.
"Dia patut letak jawatan! Dia menunjukkan berat sebelahnya terhadap penjenayah yang disabitkan kesalahan Najib Razak yang melakukan kes kleptokrasi terbesar di dunia!
"Dia patut letak jawatan dan perjuangkan Najib!" tulis Rais Husin di Twitter.
Sehingga kini, masih tiada jawapan dan kenyataan balas berhubung isu berkenaan.
Mengulas lanjut, Rafique juga mempersoalkan "timing" atau jangka masa surat SPRM yang tular dan kenyataan Azalina dilihat selari dengan jangka masa pengesahan surat permohonan pengampunan terbaru oleh Najib.
"Jika kita menelusuri penghakiman Mahkamah Persekutuan kita akan dapati isu konflik kepentingan, ya Nazlan jelas diputuskan tidak bermerit.
"Kini, timbul pula kononnya ada asas pelanggaran kod etika.
“Seolah-olah mempersoalkan keputusan Nazlan selepas seluruh proses rayuan selesai. Bukankah ini pelik?"


Arab Saudi tutup sempadan darat, laut dan udara susulan virus baru

Arab Saudi menggantung semua penerbangan penumpang antarabangsa selama seminggu sebagai tindak balas terhadap tekanan baru coronavirus.Kemasukan ke negara itu melalui laluan darat serta laut juga ditangguhkan dan tempoh penggantungan itu dijangka dilanjutkan seminggu lagi.Keputusan itu dibuat sebagai tindak balas terhadap munculnya virus baru yang kuat di United Kingdom (UK) dan negara-negara Eropah yang lain.Beberapa penerbangan akan dibenarkan dalam keadaan luar biasa, lapor Saudi Press Agency (SPA).Individu yang kembali ke negara itu dari negara-negara Eropah atau negara-negara berisiko tinggi selepas 8 Disember diwajibkan untuk dikuarantin selama dua minggu dari tarikh ketibaan mereka.Mereka juga mesti menjalani ujian Covid-19 dalam tempoh pengasingan diri dan mengulang ujian setiap lima hari.Sesiapa yang kembali dari atau melintasi negara Eropah atau negara berisiko tinggi dalam tiga bulan terakhir juga mesti menjalani ujian berkenaan.Kemasukan barang, komoditi dan rantaian bekalan dari negara-negara di mana virus bermutasi belum muncul akan diteruskan seperti biasa.Batasan perjalanan ini akan dikaji selaras perkembangan berkaitan dengan coronavirus.


Tembak MH17, 2 warga Rusia, seorang warga Ukraine dihukum penjara seumur hidup

Mahkamah Daerah The Hague menjatuhkan hukuman penjara seumur hidup ke atas dua warga Rusia dan seorang warga Ukraine selepas mereka didapati bersalah atas pertuduhan menembak jatuh pesawat Malaysia Airlines MH17 pada 2014 serta menyebabkan kesemua 298 penumpang dan krunya terbunuh.
Mereka ialah dua warga Rusia iaitu Igor Girkin dan Sergei Dubinsky serta warga Ukraine, Leonid Kharchenko.
Hakim Hendrik Steenhuis yang membacakan ringkasan penghakiman urut memerintahkan ketiga-tiga lelaki itu membayar pampasan lebih 16 juta euro kepada ahli keluarga mangsa.Beliau berkata peluru berpandu Buk Telar dibawa ke Ukraine atas inisiatif Dubinsky, selaku pegawai memerintah dalam Republik Rakyat Donetsk (DPR) dan merupakan pegawai memerintah dalam DPR.
“Beliau secara langsung bertanggungjawab mengatur dan mengarahkan pengangkutan Buk Telar ke dan dari tapak pelancaran. Berhubung cara ia diangkut, tertuduh Kharchenko mempunyai peranan langsung dan aktif sebagai komander eksekutif, yang menyediakan dan mengatur penempatan Buk Telar.
“Kharchenko juga memastikan Buk Telar dikawal dan dilindungi di tapak pelancaran,” katanya.
Hakim itu seterusnya berkata peranan aktif yang dimainkan oleh tertuduh adalah penting apabila menembak peluru berpandu Buk, sehingga Dubinsky dan Kharchenko telah bekerja sama dan sebagai pelaku dengan kru Buk Telar telah menembak jatuh pesawat MH17.
Beliau berkata Girkin merupakan pemimpin tertinggi tentera DPR dari segi operasi dan oleh itu memikul tanggungjawab (akhir) untuk penempatan sumber ketenteraan dalam dan DPR.
Beliau berkata pesawat MH17 yang ditembak jatuh menyebabkan kemusnahan teruk dan meragut nyawa 298 orang dengan memberikan kesan serius yang tidak dijangka kepada keluarga.
“Mahkamah menyifatkan sikap dan perilaku Kharchenko, Dubinskiy dan Girkin, yang hanya menjawab pertuduhan dari jauh, sebagai tidak menghormati dan menyakiti perasaan waris,” katanya.
“Menyebabkan Penerbangan MH17 terhempas dan kematian semua orang yang berada dalam pesawat itu adalah satu pertuduhan serius, akibatnya amat dahsyat dan sikap tertuduh begitu keji sehinggakan tempoh pemenjaraan yang terhad tidak akan mencukupi.
“Ketiga-tiga tertuduh dihukum penjara seumur hidup. Mahkamah memerintahkan agar mereka yang telah disabitkan dengan kesalahan ini ditahan,” katanya.
Hakim itu berkata sejumlah 306 tuntutan bagi pampasan telah ditaksir mengikut undang-undang Ukraine.
Beliau berkata pampasan bagi kerosakan moral termasuk dari segi emosi telah dibenarkan yang berjumlah lebih 16 juta euro.
Ketika membebaskan Oleg Pulatov, hakim itu berkata tidak ada keterangan mengenai pembabitan aktif di pihak Pulatov dalam menggerakkan Buk Telar atau tugasan yang diberikan oleh Dubinskiy kepada Kharchenko.
“Pulatov diketahui tidak berada di sekitar tapak pelancaran atau ketika Buk Telar menembak peluru berpandu itu.
“Juga tiada sebarang petunjuk bahawa beliau berkemungkinan mengubah apa-apa mengenai perkara ini. Justeru, beliau dibebaskan,” katanya.
Terdahulu, menyentuh mengenai keterangan yang dikemukakan, hakim itu berkata mahkamah tidak meragui sama sekali bahawa MH17 telah terkena sebutir peluru berpandu Buk yang ditembak dari padang di ladang itu.
“Ini jelas daripada gambar jejak asap di langit, kenyataan seorang saksi yang dilindungi, imej satelit, perbualan telefon yang dipintas dan data tiang penghantaran, gambar dan video mengenai seunit Buk Telar sedang diangkut dan dipunggah serta penemuan serpihan dalam mayat seorang anggota kru, kekuda dan alur pesawat.
“Siasatan di Belanda dan luar negara tidak mendedahkan sebarang kesan pengubahan bukti,” katanya.
Prosiding jenayah terhadap keempat-empat lelaki bermula pada 9 Mac 2020. Bagaimanapun, tiada seorangpun yang hadir pada prosiding itu dan mahkamah memutuskan bahawa mereka dibicarakan secara "in absentia" di bawah undang-undang Belanda.
Mereka berdepan pertuduhan menyebabkan pesawat itu terhempas sehingga mengorbankan semua penumpang serta kru MH17, yang boleh dihukum mengikut Perkara 168 Kanun Jenayah Belanda, dan bagi pertuduhan membunuh 298 orang yang berada dalam pesawat itu, kesemua tertuduh boleh dihukum mengikut Perkara 289 kanun sama.
Jika sabit kesalahan, mereka berdepan penjara seumur hidup atau 30 tahun tanpa parol atau peluang untuk dibebaskan lebih awal.
Dilaporkan bahawa MH17 telah ditembak jatuh oleh sebutir peluru berpandu BUK ketika terbang melewati kawasan dilanda konflik di timur Ukraine pada 17 Julai 2014.
Kesemua 298 penumpang serta kru dalam pesawat malang itu, yang terdiri daripada 43 rakyat Malaysia, 193 rakyat Belanda dan 27 rakyat Australia, telah terkorban.


Pencemaran 'bahan kimia' dalam air hujan harus ditangani, kata pakar

Pencemaran air hujan yang dilaporkan berlaku di seluruh dunia perlu menjadi “wake-up call” kepada Malaysia dalam menangani satu lagi isu pencemaran alam yang melanda dunia, kata pakar.
Kajian oleh Stockholm University dan ETH Zurich University mendapati air hujan mengandungi “forever chemicals”, satu istilah merujuk kepada sejumlah produk berbahaya ciptaan manusia yang dikenali sebagai bahan-bahan perfluoroalkyl atau polyfluoroalkyl (PFAS).
Berdasarkan kajian berkenaan, tahap forever chemicals di atmosfera menjadi terlalu tinggi sehingga air hujan sudah tidak selamat untuk diminum.
Ia turut disahkan oleh garis panduan tahap PFAS dalam air minuman oleh Amerika Syarikat.
Garis panduan tersebut, yang menetapkan nilai PFAS dalam air minuman, air permukaan dan tanah telah diturunkan ekoran dapatan terbaru mengenai tahap toksik dan ancaman terhadap kesihatan manusia dan alam sekitar.
Dapatan itu tentunya membimbangkan memandangkan Malaysia antara negara yang mempunyai taburan hujan yang tinggi.
Bercakap kepada MalaysiaNow, pakar kualiti dan permodelan air Zaki Zainudin berkata, setakat ini tiada kajian khusus berkenaan kandungan PFAS dalam air hujan yang pernah dilakukan di Malaysia.
"Analisa kandungan Perfluorooctanoic acid (PFOA) dan Perfluorooctane sulfonic acid (PFOS) dalam air sungai di Malaysia juga baru dilakukan kebelakangan ini setelah adanya keupayaan analisa makmal.
"Harus difahami analisa PFAS memerlukan peralatan yang sangat jitu, lazimnya pada paras part-per-trillion atau nanogram," katanya.
Namun begitu, katanya negara wajar mempunyai polisi dan langkah kawalan khusus berkaitan penggunaan PFAS, PFOA dan FPOS yang merangkumi semua aspek seperti pengimportan dan penggunaan bahan-bahan itu.
Zaki yang juga anggota International Water Association berkata, terdapat keperluan mengadakan standard kualiti air untuk PFOA dan PFOS terutamanya dalam Standard Kualiti Air Minum Kebangsaan bagi menjamin keselamatan air yang dibekal kepada pengguna.
"Makmal-makmal di Malaysia perlu diperkasa untuk membolehkan mereka membuat analisa PFAS secara tepat, jitu dan menyeluruh," kata Zaki.
Menurut kajian itu lagi, bahan-bahan itu tersebar ke seluruh dunia menerusi air, udara, tanah dan atmosfera.
Kandungan bahan-bahan itu boleh dikesan dalam air hujan dan saji di pelbagai tempat termasuk kawasan yang tidak berapa dihuni manusia seperti Antartika dan Dataran Tibet.
Ia diberi jolokan forever chemicals kerana ia tidak mudah diurai.
Selain itu, forever chemicals berada dalam atmosfera secara berterusan ekoran sifat dan proses semula jadi yang mengitar kembali bahan itu dari permukaan kepada atmosfera.
Menurut Zaki, penggunaan kimia tersebut menular sekitar 70 tahun yang lalu yang mana ia banyak digunakan dalam produk-produk harian seperti kuali anti-lekat  dan kotak makanan menggunakan bahan hidrofobik yang mengandungi PFAS.
"Satu kajian yang dilakukan di Amerika Syarikat menunjukkan bahan tersebut ada dalam lebih 95% sampel plasma darah rakyat di sana," katanya.
Tambah Zaki, PFAS juga boleh terkumpul dalam badan.
Berdasarkan kajian terhadap haiwan, katanya terdapat hubung kait antara kandungan kimia itu dengan pembentukan tumor, selain memberi kemudaratan kepada sistem imuniti badan.
Dalam pada itu, Zaki berkata langkah pencegahan ialah dengan tidak menggunakan bahan-bahan mengandungi kimia tersebut dalam produk dan sudah dilakukan di Amerika Syarikat.
"Setakat ini, pendekatan tersebut menunjukkan hasil, di mana ada penurunan kandungan PFOA atau PFOS dalam persekitaran awam.
“Pihak berkuasa Singapura juga mengharamkan pengimportan bahan itu."


Pengundian awal PRU15 bermula

Proses pengundian awal bagi Pilihan Raya Umum ke-15 (PRU15) dan Pilihan Raya Kecil (PRK) Dewan Undangan Negeri (DUN) Bugaya, Sabah bermula secara rasmi pada pukul 8 pagi ini, melibatkan sejumlah 224,828 pengundi awal.
Daripada jumlah itu, 117,473 orang adalah anggota tentera dan pasangan, manakala 107,355 lagi adalah polis dan Pasukan Gerakan Am (PGA) serta pasangan mereka.
Sebanyak 578 pusat pengundian awal dibuka di seluruh negara antaranya melibatkan Ibu Pejabat Polis Kontinjen (IPK), ibu pejabat polis dan kem-kem tentera, dengan sejumlah 970 saluran.
Berdasarkan warta kerajaan persekutuan bertarikh 31 Oktober 2022 yang dimuat naik di laman sesawang Suruhanjaya Pilihan Raya (SPR), pusat mengundi awal akan ditutup secara berperingkat antara 12 tengah hari hingga 5 petang.
Untuk itu, SPR dalam kenyataan semalam menasihatkan pengundi agar membuat semakan maklumat pengundian melalui portal semakan di pautan https://mysprsemak.spr.gov.my atau hubungi Hotline SPR di talian 03-88927018/03-88880040 atau melalui aplikasi MySPR Semak.
SPR turut menyarankan pengundi awal yang positif Covid-19 untuk berhubung terus dengan pegawai kesihatan daerah bagi memudahkan urusan pengundian awal masing-masing.
Proses pengundian awal turut disaksikan ejen-ejen calon yang bertanding, selain disiarkan secara langsung menerusi Facebook SPR di beberapa pusat mengundi awal terpilih.
Kertas undi awal tidak akan dikira hari ini dan kesemua peti undi akan disimpan di lokap-lokap balai polis untuk jagaan selamat.
Kertas-kertas undi tersebut hanya akan dikira pada hari pengundian 19 November, bermula pukul 4 petang di tempat pengiraan undi yang ditetapkan SPR serta disaksikan oleh ejen-ejen calon.
PRU15 melibatkan 222 kerusi Parlimen dan 116 kerusi DUN iaitu Perak (59), Pahang (42) dan Perlis (15).
PRK DUN Bugaya pula diadakan serentak dengan PRU15 selepas tertangguh ekoran proklamasi darurat bagi mencegah penularan Covid-19.
Tempoh berkempen ditetapkan selama 14 hari bermula hari penamaan calon pada 5 Nov lepas dan akan berakhir pada 11.59 malam, 18 Nov.


Rusia mahu segera tamatkan krisis di Ukraine

Rusia mahu menyelesaikan pertikaian di Ukraine dan menamatkan operasi ketenteraan secepat mungkin, kata Menteri Luar Sergey Lavrov pada Rabu.
Melindungi nyawa askar dan orang awam adalah keutamaan bagi Moscow, Lavrov berkata demikian ketika temu bual dalam program berita Rusia, lapor Agensi Anadolu.
"Kami ingin menyelesaikan keadaan ini secepat mungkin, untuk menamatkan perang yang sedang disediakan oleh Barat dan akhirnya dilancarkan terhadap kami melalui Ukraine.
"Keutamaan bagi kami ialah nyawa askar dan nyawa orang awam yang kekal di zon pertempuran," katanya.
Bagaimanapun, Lavrov berkata Moscow tidak berhasrat untuk mengadakan perbincangan dengan Barat, terutamanya kerana ahli politik Barat "telah mengisytiharkan bahawa keselamatan di Eropah harus dibina terhadap Rusia."
Mengenai penghantaran sistem peluru berpandu Patriot AS ke Ukraine, Lavrov berkata Moscow diberitahu melalui saluran diplomatik bahawa Washington tidak berhasrat untuk berperang secara langsung dengan Rusia.
“Kami bertanya kepada Amerika … sama ada keputusan untuk memindahkan sistem Patriot … bermakna pakar Amerika akan ditempatkan di sana (di Ukraine).
“Kami diterangkan secara terperinci bahawa tidak ada rancangan sedemikian, kerana Amerika tidak mahu memerangi Rusia secara langsung.
“Mereka mendakwa ia akan mengambil masa beberapa bulan untuk melaksanakan sistem Patriot, di mana anggota tentera Ukraine mampu menguasai teknologi itu,” katanya.
Beliau berkata sebab utama mengapa Washington berkeras untuk meneruskan pemeriksaan di bawah Perjanjian Pengurangan Senjata Strategik adalah untuk "memahami apa yang menanti mereka sekiranya berlaku konflik langsung dengan Rusia."
Lavrov kesal dengan ketiadaan inisiatif damai "serius" dan mendakwa ia berlaku kerana Barat tidak membenarkan Ukraine melakukannya.


Tindakan China terhadap Uighur adalah pencabulan serius hak asasi manusia, kata PBB

Tindakan China “melakukan penahanan dan diskriminasi” terhadap etnik Uighur yang kebanyakannya Muslim di wilayah Xinjiang adalah pencabulan serius terhadap hak asasi manusia, kata Pesuruhjaya Hak Asasi Pertubuhan Bangsa-Bangsa Bersatu Michelle Bachelet.
Bachelet yang menghadapi kritikan daripada diplomat dan kumpulan hak asasi manusia berikutan pendiriannya yang lembut terhadap China, mengeluarkan laporan yang ditunggu-tunggu itu lewat malam tadi beberapa minit sebelum penggal jawatannya berakhir.
Menurut laporan itu, tuduhan berhubung penganiayaan ke atas masyarakat Uighur adalah boleh dipercayai dan berkemungkinan berlaku jenayah kemanusiaan.
"Tahap penahanan sewenang-wenang dan diskriminasi masyarakat Uighur dan kumpulan lain yang kebanyakannya Islam... mungkin merupakan jenayah antarabangsa, khususnya jenayah terhadap kemanusiaan," kata laporan PBB itu
Beliau mengesyorkan kerajaan China mengambil langkah segera untuk membebaskan semua mereka yang ditahan di pusat latihan, penjara atau kemudahan tahanan.
“Terdapat petunjuk yang boleh dipercayai tentang pencabulan hak reproduktif melalui penguatkuasaan secara paksa dasar perancangan keluarga sejak 2017,” kata laporan itu.
Laporan itu turut menambah kekurangan data dari kerajaan China "menyukarkan usaha dalam membuat kesimpulan mengenai tahap sebenar penguatkuasaan semasa dasar ini dan pelanggaran hak reproduktif yang berkaitan."
Kumpulan hak asasi manusia menuduh Beijing melakukan penganiayaan terhadap Uighur, etnik minoriti Islam yang mempunyai populasi sekurang-kurangnya 10 juta orang di  Xinjiang.
Penganiayaan itu termasuk penggunaan buruh paksa secara besar-besaran di kem tahanan.
Dalam pada itu, Amerika Syarikat turut menuduh China melakukan pembunuhan beramai-ramai.
Namun kerajaan China menafikan sekeras-kerasnya dakwaan tersebut.
Memberi ulasan mengenai laporan tersebut, wakil China ke PBB di New York, Zhang Jun berkata Beijing berulang kali menyuarakan bantahan terhadap Bachelet.
Katanya, pesuruhjaya hak asasi manusia PBB tidak sepatutnya campur tangan dalam hal ehwal dalaman China.
"Kita semua tahu, apa yang dipanggil isu Xinjiang tersebut adalah pembohongan yang direka sepenuhnya dan bermotif politik dan tujuannya adalah untuk menjejaskan kestabilan dan menghalang pembangunan China," kata Zhang kepada pemberita pada Rabu.
“Kami tidak fikir ia akan memberi manfaat kepada sesiapa, ia hanya menjejaskan kerjasama antara PBB dan negara anggota,” katanya.
Bulan lalu, Reuters melaporkan China telah meminta Bachelet untuk tidak mengeluarkan laporan tersebut, menurut surat dari China yang disahkan oleh diplomat negara itu.
Bachelet turut mengesahkan pihaknya telah menerima surat tersebut namun berkeras pejabatnya tidak akan melayani tekanan sedemikian.
Bachelet, 70, merancang untuk bersara di Chile.
Ramai calon dinamakan bagi jawatan itu, namun belum ada pengganti yang akan dipilih oleh Setiausaha Agung PBB Antonio Guterres di mana calon perlu mendapat kelulusan Perhimpunan Agung PBB di New York.
“Jujur saya katakan, dengan mengeluarkannya ketika beliau keluar dari pejabat telah secara sendirinya memperkecilkan laporan itu," kata Kenneth Roth dari Human Rights Watch kepada Reuters.
"Dengan keluarkan leporan sedemikian rupa dan larikan diri menunjukkan beliau sudah berputus asa, dia tidak membuat sebarang tindakan mengenainya, dia hanya sekadar umumkan, buang (laporan itu) ke dalam tong sampah dan keluar pejabat."


Korea Utara lancar 3 peluru berpandu balistik selepas Biden pulang

Korea Utara melepaskan tiga peluru berpandu balistik ke arah Laut Jepun hari ini, kata tentera Seoul, selepas beberapa jam Joe Biden menamatkan lawatan pertamanya ke Asia sebagai presiden Amerika Syarikat di mana beliau bersetuju untuk meningkatkan usaha mengekang negara yang mempunyai senjata nuklear tersebut.Dalam satu kenyataan, Ketua Staf Bersama Korea Selatan berkata pihaknya mengesan tembakan peluru berpandu dilancarkan dalam masa kurang setengah jam dari kawasan Sunan yang terletak berdekatan Pyongyang.Korea Utara telah melancarkan beberapa peluru berpandu tahun ini, daripada senjata hipersonik hingga ujian peluru berpandu balistik antara benua (ICBM) terbesarnya buat pertama kali dalam tempoh hampir lima tahun.Negara itu juga dipercayai sedang bersiap untuk menguji senjata nuklear buat kali pertama sejak 2017.Pegawai AS dan Korea Selatan baru-baru ini memberi amaran bahawa Korea Utara kelihatan bersedia untuk ujian senjata lain di mana kemungkinan ia dijalankan semasa lawatan pertama Biden ke Asia sebagai presiden AS.Seorang pegawai Rumah Putih berkata Biden yang berlepas dari Jepun pada petang Selasa, telah diberi taklimat mengenai pelancaran yang dijalankan Korea Utara itu dan akan terus dimaklumkan perkembangan terkini mengenai perkara itu.Jepun melaporkan sekurang-kurangnya dua pelancaran peluru berpandu dijalankan, namun berkata kemungkinan terdapat lebih banyak operasi pelancaran dijalankan.Menurut menteri pertahanan Jepun, salah satu peluru berpandu tersebut dilaporkan terbang pada jarak kira-kira 750km (465 batu) ke ketinggian maksimum 50km dan dikesan mampu mengalihkan haluan ketika dilancarkan.Sebuah lagi peluru berpandu turut dikesan terbang kira-kira 300km dan mencapai ketinggian maksimum 550km, katanya.Agensi media Jepun NHK berkata peluru berpandu tersebut dilihat jatuh di luar zon ekonomi eksklusif (EEZ) Jepun.Pangkalan tentera AS di Indo-Pasifik berkata ia mengesan “beberapa” pelancaran.Dalam sebuah kenyataan, ia menekankan “kesan ketidakstabilan daripada program senjata haram Korea Utara” namun mengatakan pelancaran senjata itu tidak menimbulkan ancaman serta-merta.Hujung minggu lalu, Biden dan rakan sejawatnya dari Korea Selatan Yoon Suk-yeol bersetuju untuk mengadakan latihan ketenteraan yang lebih besar dan menggunakan lebih banyak aset strategik AS jika perlu bagi mengekang ujian senjata Korea Utara yang semakin giat dijalankan.Dalam pada itu, kedua-dua pemimpin itu turut menawarkan penghantaran bekalan vaksin Covid-19 ke Korea Utara ketika negara dalam usaha memerangi penularan wabak itu selepas kes positif pertamanya disahkan.Mereka juga menyeru Pyongyang untuk kembali menjalinkan hubungan diplomasi.Bagaimanapun, setakat ini, masih tiada maklum balas dari Pyongyang terhadap tawaran dari kedua pemimpin itu.


Seorang lagi mangsa culik Abu Sayyaf berjaya diselamatkan

Seorang lagi rakyat Indonesia yang diculik kumpulan militan Abu Sayyaf di Sabah, Malaysia pada Januari 2020, berjaya diselamatkan pihak berkuasa Filipina pada Ahad (semalam).Mangsa, remaja lelaki berusia 14 tahun, hanya didedahkan namanya sebagai ‘MK’, diselamatkan di Pulau Kalupag dalam satu operasi pasukan pihak berkuasa Filipina, susulan tiga rakyat Indonesia yang diselamatkan pada Khamis lepas (18 Mac).Kementerian luar Indonesia dalam satu kenyataan menyatakan, kempat-empat mereka yang berasal dari Kabupaten Wakatobi, Sulawesi Tenggara, dilaporkan sihat dan dalam proses untuk dihantar pulang ke Indonesia.Pada 18 Mac, penyelamatan dilakukan pada Khamis petang di perairan Tawi-Tawi, ketika bot yang digunakan kumpulan itu (Abu Sayyaf) yang membawa tiga warganegara Indonesia berkenaan, terbalik akibat dipukul ombak.Tebusan cuba dipindahkan kumpulan itu dari Indanan, Sulu, ke tempat lain selepas terdapat operasi bersepadu pasukan keselamatan Filipina.Semua mangsa termasuk yang terbaru dibawa ke Zamboanga dan akan diterbangkan ke Manila, untuk proses penghantaran pulang ke Indonesia.Pada 16 Januari 2020, lima nelayan warga Indonesia yang bekerja di bot nelayan Malaysia, diculik kumpulan berkenaan ketika berada di perairan Tambisan, Sabah, Malaysia.Seorang lagi mangsa culik, La Baa, 32 tahun, ditemui mati dibunuh pada 28 September 2020, di Patikul, Sulu, Filipina.


Tangguh projek pembangunan, utamakan perbelanjaan Covid-19, kata Dr Mahathir

Dr Mahathir Mohamad mencadangkan Putrajaya menangguhkan projek pembangunan pejabat beberapa kementerian dalam Belanjawan 2021.Ahli Parlimen Langkawi itu berkata, peruntukan pembangunan pelbagai kementerian itu perlu ditangguhkan dahulu dan mengutamakan kepada perbelanjaan berkaitan Covid-19.“Peruntukan pembangunan pelbagai kementerian dicatatkan meningkat 520%, ini termasuk pembangunan pejabat Kementerian Perdagangan Antarabangsa dan Industri (Miti) RM160 juta dan bangunan pejabatnya di seberang laut bernilai RM64.4 juta, RM231 juta pula bagi pembangunan pejabat Kementerian Perdagangan Dalam Negeri dan Hal Ehwal Pengguna.“Bagi peruntukan Jabatan Perdana Menteri (JPM) dinaikkan daripada RM7.9 bilion pada 2020 kepada RM11.7 bilion (2021).“Apa perlu RM1 bilion daripada RM100 bilion untuk projek khas? Apa perlu RM125 juta bagi menaik taraf Kompleks Angkasapuri? Kita perlu tangguhkan projek ini,” katanya ketika membahaskan Rang Undang-undang (RUU) Perbekalan 2021, di Dewan Rakyat, hari ini.Mahathir juga menyokong cadangan memotong gaji menteri ketika pandemik Covid-19 bagi mengurangkan beban kerajaan, mengatakan pemotongan tidak akan menyukarkan hidup menteri.Seperti Anwar, Najib tetapkan dua syarat sebelum sokong belanjawan“Apa perlunya kerajaan menambah pendapatan mereka apabila gaji mereka lebih daripada mencukupi membiayai keperluan hidup mereka? Sepatutnya bantuan diberi kepada pekerja yang hilang pekerjaan, dan hilang pendapatan sama sekali. Mereka tidak pun dapat membiayai makan harian.“Ada cadangan supaya gaji menteri dikurang 30%. Dalam zaman Covid-19, saya tak fikir menteri akan kebuluran kerana dikurangkan gaji 30%. Sebaliknya terdapat ramai yang tidak ada pendapatan sama sekali kerana tidak bekerja atau berniaga lagi. Dan bagi mereka keluarga akan turut menderita. Mungkin tidak 30%. Mungkin hanya 10%.”“Apa perlu RM1 bilion daripada RM100 bilion untuk projek khas? Apa perlu RM125 juta bagi menaik taraf Kompleks Angkasapuri? Kita perlu tangguhkan projek ini,” katanya ketika membahaskan Rang Undang-undang (RUU) Perbekalan 2021, di Dewan Rakyat, hari ini.Sehubungan itu Mahathir menegaskan, ahli-ahli Parlimen Pejuang mengambil keputusan untuk “menyimpan” dahulu sokongan mereka ke atas Belanjawan 2021 yang dibentang pada Jumaat lalu dan berharap cadangan yang dikemukakannya akan mendapat perhatian kerajaan.“Saya reserve diri saya dan parti saya untuk menyokong atau tidak Belanjawan 2021 kerajaan Perikatan Nasional ini. Saya harap cadangan yang bernas oleh dewan ini diberi tempat dalam Belanjawan 2021.“Kita semua ingin luluskan budget ini. Jika ia tidak lulus, pada lazimnya perdana menteri perlu letak jawatan. Akan jadi pula satu krisis politik. Kerajaan pintu belakang ini akan diganti dengan kerajaan tebuk atap, yang juga tidak stabil.“Kita sudah ada pilihan raya yang menentukan kerajaan pilihan rakyat didirikan. Setelah dipilih kerajaan ini dijatuhkan dan kerajaan oleh puak yang ditolak oleh rakyat mendiri kerajaan. Ini sebenarnya adalah satu penipuan walaupun tidak ada undang-undang yang melarang perbuatan ini. Ia menidakkan demokrasi.“Malangnya kerajaan pintu belakang ini amat lemah dan menghabiskan masa untuk pertahan kedudukannya. Negara diserang oleh wabak Covid-19 yang mengancam pemerintahan. Tumpuan kepada mempertahan kedudukan yang lemah, menjejas tumpuan kepada menangani masalah wabak. Hasilnya ialah pembaziran masa dan wang untuk merebut kuasa. Kita lihat pembaziran ini di Sabah.”


Hala tuju kerajaan jelas untuk pulihkan ekonomi, kata menteri

Perdana Menteri Muhyiddin Yassin telah merangka hala tuju yang jelas dalam Amanat Perdana Setahun Malaysia Prihatin tentang perancangan ke hadapan untuk memulihkan ekonomi dan kehidupan rakyat pasca Covid-19, kata Menteri Pengangkutan Wee Ka Siong.Katanya hala tuju perdana menteri itu mencakupi dasar seperti Rancangan Malaysia ke-12 dan Wawasan Kemakmuran Bersama 2030 dalam membawa pembaharuan.“Ini adalah hala tuju yang perlu dilaksanakan dengan segera,” katanya ketika ditemui pemberita selepas hadir mendengar sendiri amanat berkenaan bersempena genap setahun Muhyiddin menerajui kerajaan Malaysia hari ini.Majlis amanat itu berlangsung secara hibrid yang menggabungkan kehadiran secara fizikal di Putrajaya antaranya menteri-menteri kabinet dan Ketua Setiausaha Negara Mohd Zuki Ali, dan juga secara maya.Wee berkata amanat perdana menteri memperihalkan semua usaha yang akan dilakukan serta menyentuh kerisauan rakyat, termasuk penerangan secara ikhlas tentang Proklamasi Darurat untuk mengatasi krisis Covid-19.Menteri Perdagangan Dalam Negeri dan Hal Ehwal Pengguna Alexander Nanta Linggi pula berkata hala tuju kerajaan pimpinan Muhyiddin terutama dalam pendigitalan, dilihat amat tepat pada masanya kerana ekonomi negara dalam proses pemulihan selepas pandemik Covid-19.“Masa depan negara sangat bergantung pada pendigitalan kerana seluruh negara juga bergerak ke arah itu. Usaha ini adalah bagi memastikan negara dan rakyat kita tidak ketinggalan,” katanya.Mengenai pengiktirafan terhadap sumbangan penjawat awam, Ketua Pengarah Perkhidmatan Awam Mohd Khairul Adib Abd Rahman berkata perumpamaan yang diberikan oleh Muhyiddin ternyata menyentuh hati petugas barisan hadapan yang setia berkhidmat ketika berhadapan pandemik Covid-19.“Perdana menteri menyifatkan hubungan kerajaan dan penjawat awam seumpama aur dengan tebing, ia amat menyentuh hati kami (penjawat awam). Dalam masa sama kami gembira dan terharu dengan pengiktiraran itu dan akan sentiasa bersedia berkhidmat,” katanya.Muhyiddin dalam Amanat Perdana Setahun Malaysia Prihatin beliau menyifatkan kerajaan dan penjawat awam seumpama aur dengan tebing yang mungkin tidak dapat dipisahkan walau dalam apa jua situasi.Beliau juga menyeru penjawat awam untuk sentiasa bersama-sama kerajaan dalam melindungi rakyat selain melayan rakyat dengan adil dan saksama.Mohd Khairul Adib dalam pada itu mahu penjawat awam menjadi contoh terbaik kepada rakyat terutama dalam aspek pematuhan prosedur operasi standard (SOP) pencegahan jangkitan Covid-19.“Selain mematuhi SOP, saya menyeru penjawat awam untuk mendaftar sebagai penerima vaksin Covid-19 dan bersedia menerima imunisasi tersebut kerana tugas sentiasa terdedah dengan risiko jangkitan,” katanya.


Pembida JPJeBid berang, nombor idaman tak boleh dibida disebabkan VIP?

Pembida-pembida nombor pendaftaran kenderaan berang di media sosial selepas mendapati sistem pembidaan dalam talian (JPJeBid) bertindak menyekat proses membida nombor tanpa diberikan alasan dan penjelasan kukuh oleh pihak bertanggungjawab.
Perkembangan ini menyebabkan mereka berasa ditipu dan dimanipulasi oleh sistem pembidaan dalam talian yang dikendalikan sepenuhnya oleh Jabatan Pengangkutan Jalan (JPJ) selain menyukarkan perniagaan bida nombor plat kenderaan.
Sejak 2019, JPJ memperkenalkan sistem pembidaan dalam talian yang menyaksikan pengguna jalan raya terus bersaing bagi mendapatkan nombor pendaftaran kegemaran mereka.
Bagaimanapun, MalaysiaNow difahamkan para pembida JPJeBid yang teruja menantikan siri pendaftaran huruf “FF” dari Wilayah Persekutuan Putrajaya menjadi hampa apabila berpuluh-puluh nombor pendaftaran idaman mereka disekat.
Bercakap kepada MalaysiaNow, seorang peniaga nombor pendaftaran kenderaan, Wallace Choy dari syarikat Auto Plate Division berkata sekatan terhadap nombor-nombor itu dipercayai berpunca oleh pengaruh golongan “VIP” selain ketidaktelusan sistem yang digunakan untuk membida.
Katanya, boleh jadi golongan tersebut sudah membuat bayaran minima ke atas nombor-nombor tersebut hingga menyaksikan ianya tidak dibuka kepada orang awam untuk dibida.
Menurut Choy, ini menunjukkan seolah-olah mereka membuat bayaran minima sekali gus mendapat layanan istimewa daripada pengendali sistem tersebut.
“Kita pun tak tahu siapa yang sekat nombor-nombor ini malah nombor pendaftaran yang biasa dan bukannya istimewa seperti siri dua digit atau satu digit juga disekat untuk dibida.”
Menurut Choy, situasi tersebut pernah berlaku sebelum ini melibatkan siri huruf pendaftaran kenderaan daripada negeri-negeri tertentu seperti Johor (J) dan Perak (A).
Bagi siri pendaftaran “FF”, terdapat kira-kira lebih 60 nombor sudah disekat untuk dibida secara terbuka dalam JPJeBid.
Jika keadaan ini berulang dan berterusan, kata Choy, kerajaan berisiko berdepan kekurangan hasil negara.
Katanya, apabila nombor-nombor tersebut tidak dibenarkan untuk dibida ianya menjadi satu bentuk ketirisan kepada negara kerana ramai rakyat yang dinafikan hak untuk membida nombor-nombor idaman masing-masing.
“Ini tidak adil sebab asalnya (sistem) mahukan ketelusan tapi banyak nombor tidak boleh dibida. Tetapi selepas siri itu habis dijual, nombor-nombor itu didapati dijual dalam pasaran.
“Dan ianya bukan sekali atau dia kali berlaku. Dah banyak kali jadi begitu. Mula-mula disekat tapi lepas beberapa bulan nombor ini muncul balik.”
Atas sebab itu, beliau menggesa pihak bertanggungjawab terutamanya JPJ dan Kementerian Pengangkutan supaya tampil lebih telus tentang sekatan nombor pendaftaran kenderaan.
Tambahnya, sekiranya terdapat nombor-nombor tertentu sudah disekat dan tidak dibenarkan untuk dibida kepada awam, mereka perlu menjelaskan siapakah di sebalik sekatan itu dan apakah alasan ianya disekat, sebaliknya kini tiada penjelasan kukuh diberikan.
Disebabkan itu, Choy memuji ketelusan sistem pembidaan nombor pendaftaran ketika ianya masih dijalankan secara manual kerana pembida dimaklumkan mengapa terdapat nombor-nombor yang tidak dibenarkan untuk dibida.
“Sistem dulu ketika masih guna kertas A4, (JPJ) ada tulis nombor-nombor ini (tak boleh dibida) kerana ianya untuk kenderaan anggota kerajaan, kenderaan rasmi kerajaan dan sebagainya.
“Jadi, janganlah terus buang nombor-nombor ini dan tak beritahu kenapa ianya tak boleh dibida,” tegasnya.


Sekolah di Kuala Lumpur, Putrajaya turut ditutup esok

Semua sekolah di bawah Kementerian Pendidikan Malaysia (KPM) di Kuala Lumpur dan Putrajaya ditutup esok dan lusa.KPM menerusi kenyataan hari ini memutuskan demikian berikutan penutupan semua sekolah di bawah KPM di Selangor pada tarikh sama.“Keputusan KPM untuk menutup sekolah adalah bagi mengurangkan pergerakan dalam komuniti dan pergerakan antara negeri memandangkan kedudukan kedua-dua wilayah ini yang bersempadanan dengan daerah-daerah dalam negeri Selangor,” menurut kenyataan itu.KPM memaklumkan dalam tempoh penutupan tersebut, pengajaran dan pembelajaran di rumah (PdPR) akan dilaksanakan mengikut kesesuaian guru dan murid.Sementara itu, pergerakan pulang murid asrama sempena cuti hari raya Aidilfitri, pihak sekolah perlu mengekalkan jadual pergerakan pulang yang ditetapkan untuk mengelakkan kekeliruan dalam kalangan murid dan ibu bapa atau penjaga.KPM turut memaklumkan semua sekolah di bawah kementerian itu di Selangor akan ditutup pada tarikh sama berdasarkan syor mesyuarat jawatankuasa khas keselamatan negeri Selangor (JKKNS).Keputusan itu juga dibuat setelah mengambil kira tempoh persekolahan yang hanya berbaki dua hari sebelum sekolah ditutup sempena cuti Aidilfitri tahun ini.


Makna di sebalik penutupan kedai-kedai buku

Dua minggu lalu kedai buku Times di Plaza Damas, Sri Hartamas, Kuala Lumpur menutup perniagaannya.Turut menghentikan perniagaannya adalah kedai buku Times di Bangsar Shopping Centre.Malah syarikat rangkaian buku Times itu dilaporkan sudah menutup semua kedai bukunya di Malaysia.Kedai bukunya yang terbesar di negara ini terletak di Pavillion, Bukit Bintang.Dalam minggu itu juga dilaporkan bahawa University Bookstore, Petaling Jaya yang beroperasi sejak tahun 1960-an menutup kedainya.Di awal pandemik Covid-19 pada tahun 2020, Popular menutup kedai bukunya di Avenue K, bangunan di depan KLCC.Sementara Borders pula menutup kedainya yang berada di Mesa Mall, Bandar Baru Nilai.Sememangnya pandemik Covid-19 memberi kesan besar terhadap perniagaan terutamanya yang berbentuk kedai.Banyak kedai makan dan kedai buku turut terpaksa ditutup.Di Plaza Damas sendiri, umpamanya bukan saja kedai buku yang ditutup, tetapi juga restoran mamak terpaksa menghentikan perniagaannya.Ada perubahan besar terhadap tabiat pengguna membeli barang sejak berlaku pandemik ini.Peningkatan besar orang ramai membeli barang secara dalam talian berlaku.Ia melibatkan pelbagai jenis barang, termasuk buku.Perkara ini dapat difahami kerana adanya perintah kawalan pergerakan (PKP) sepanjang masa pandemik.Kini walaupun ia sudah berakhir, kebiasaan membeli barangan secara dalam talian sudah menjadi budaya baru.Membeli buku secara dalam talian bukanlah suatu yang baru.Sejak adanya Amazon, orang Malaysia memesan buku berbahasa Inggeris secara langsung dari Amerika Syarikat.Rangkaian kedai buku tempatan seperti MPH, Popular dan Borders turut berusaha menggalakkan pelanggannya membeli buku secara dalam talian.Kelihatannya masa depan kedai buku bagi mereka adalah lebih berbentuk secara dalam talian.Mungkin mereka hanya memerlukan sebuah kedai buku di Kuala Lumpur, tetapi tanpa sebarang cawangan dengan aktiviti lebih banyak berlaku di dalam talian.Perkara ini dapat difahami memandangkan sewa premis perniagaan di tempat-tempat strategik melangkau keupayaan kedai buku menjana pendapatan.Di Pesta Buku Antarabangsa Kuala Lumpur terakhir sebelum berlakunya pandemik, saya melihat syarikat kedai buku dalam talian Britain, Book Depository melalui wakilnya turut mempromosikan perkhidmatannya.Maka semasa pandemik, Book Depository merupakan pesaing terkuat kepada Amazon bagi pembelian buku bahasa Inggeris di negara ini.Penjual-penjual buku dan penerbit tempatan yang menjual buku bahasa Melayu turut agresaif menjual buku secara dalam talian khususnya di platform Shoppee.Perniagaan buku dalam talian juga membuka peluang orang perseorangan menjual buku-buku terpakai dengan lebih mudah dan meluas.Namun ketika kedai-kedai buku menerima pukulan teruk dari kesan pandemik, ada dua berita menarik.Pertama, sebuah rangkaian kedai buku Jepun, Tsutaya akan membuka kedai bukunya di Pavillion Bukit Jalil.Kedua, BookXcess membuka dua kedai buku lagi.Sebuah di KL East Mall dan di bangunan bekas pawagam Rex Kuala Lumpur.Perkara ini berlaku sungguhpun BookXcess mengalami kemusnahan stok apabila gudangnya di Shah Alam turut ditenggelami air Disember lalu.Tetapi BookXcess adalah satu-satunya yang dapat bertahan dengan mengekalkan kedai-kedai bukunya di samping terus mengadakan jualan gudangnya melalui jenama Big Bad Wolf.Ia juga aktif di dalam talian semasa pandemik.Namun begitu, BookXcess mempunyai model perniagaan yang berbeza.Mereka membawa masuk buku-buku Inggeris dari Amerika Syarikat yang merupakan lebihan daripada pasaran.Maka buku-buku ini dapat dijual dengan harga murah.Maknanya ia bukan kedai buku sebenar.Apa yang dimaksudkan dengan kedai buku sebenar adalah mereka yang menjual buku, majalah dan alat tulis.Buku pula meliputi pelbagai bahasa dan tajuk.Ciri penting bagi sesebuah kedai buku sebenar ialah ia sentiasa dapat menjual buku terbitan terkini, baik buku bahasa Inggeris yang diimport mahupun buku bahasa Melayu.Pada tahun-tahun 1980-an, terdapat dua kedai buku Melayu yang besar.Mereka adalah Pustaka Antara yang mempunyai kedai buku empat tingkat di bangunnnya sendiri di Jalan Tuanku Abdul Rahman dan kedai buku Utusan di Pertama Complex.Kegemilangan kedai buku Kuala Lumpur ialah pada tahun 2000-an di mana terdapat lima kedai buku mega iaitu MPH di Mid Valley, Borders di Berjaya Times Square, Popular di Curve dan Kinokuniya di KLCC.Sekarang kedai buku mega yang tinggal hanyalah Kinokuniya dan Popular.Kedai buku, penerbitan buku dan penulisan buku adalah sebahagian daripada industri buku yang dianggap tidak berdaya maju.Ini pula dikaitkan dengan budaya membaca negara yang lemah iaitu apabila berbanding dengan negara maju.Walaupun rakyat Malysia semakin tinggi pendidikan mereka, tetapi ia tidak meningkatkan budaya membaca negara.Dengan itu, ia tidak memperbaiki kedudukan industri buku dan kedai buku.Peminat buku hanya terdiri daripada satu golongan kecil masyarakat yang tidak cukup menampung industri buku.Tabiat membaca bukan bermaksud rajin menatap akhbar dan majalah saja tetapi ia hendaklah meliputi kegemaran membaca buku sebenar.Budaya membaca menuntut seseorang mampu memperolehi maklumat dalam bentuk karangan sepanjang buku (book length).Dengan adanya Internet, maklumat boleh diperolehi dalam bentuk lain daripada buku.Media sosial boleh menyampaikan maklumat melalui audio dan video.Ia dilihat mampu menyampaikan maklumat dengan lebih berkesn.Tetapi bagi peminat buku, maklumat yang berbentuk intelektual hanya lebih berkesan apabila disampaikan melalui tulisan karangan panjang berbentuk buku, iaitu sama ada buku bercetak atau buku elektronik (e-book).Waktu ini, walaupun hampir semua orang sudah celik huruf tetapi hanya segolongan yang mampu membaca buku dari permulaan hingga ke akhir.Antara mereka pula, hanya sebahagian yang mampu membaca buku berbahasa Inggeris.Kehadiran e-book pula mencabar lagi kedudukan kedai buku.Andai kata lebih banyak orang membaca e-book, maka kedai buku tidak relevan dan akan pupus.E-book boleh dibeli secara terus dari penerbit.Keadaan sekarang mungkin hanya era transisi ke arah itu.Tetapi ada peminat buku bercetak tegar yang masih mahukan buku fizikal.Bagi mereka, adalah lebih selesa membaca buku bercetak.Sentuhan pada buku fizikal membawa nikmat tersendiri.Jika mereka masih ramai, maka buku bercetak akan terus diterbitkan.Pun begitu, kehadiran berterusan buku fizikal tidak menjamin kelangsungan hidup kedai buku.Adanya penjualan buku di dalam talian menyebabkan kedai buku tidak relevan.Namun begitu, kedai buku mempunyai peminatnya sendiri.Ada peminat buku tidak puas dengan hanya melihat buku dalam komputer atau gajet.Mereka mahu menyentuh dan membelek buku sebelum membuat keputusan untuk membeli buku.Perkara ini dapat dilihat di kedai buku Kinokuniya.Ini kerana walaupun mereka boleh membeli buku dalam talian, tetapi melihatnya di kedai buku adalah suatu pengalaman istimewa.Lebih-lebih lagi apabila kedai buku menjadi suatu tempat rekreasi yang bukan saja menyediakan kafe tetapi suasana atau ambiens untuk mendatangkan inspirasi dan semangat bagi meneruskan hidup.Dengan keadaan sedemikian, kedai-kedai buku akan terus ada.Maka penutupan kedai-kedai buku baru-baru ini hanya merupakan penyusunan semula perniagaan mereka bagi menghadapi keadaan yang sedang berubah.


Zahid jawab 47 pertuduhan berkait dana Yayasan Akalbudi esok

Bekas timbalan perdana menteri Ahmad Zahid Hamidi akan menjawab 47 pertuduhan yang dihadapi beliau membabitkan pecah amanah (CBT), rasuah dan pengubahan wang haram berkaitan dana Yayasan Akalbudi (YAB) esok.Peguam Hamidi Mohd Noh yang mewakili Zahid, 69, semasa dihubungi berkata, anak guamnya akan menjadi saksi pembelaan pertama memberi keterangan esok.Kes itu telah ditetapkan pada 9 pagi di hadapan hakim Mahkamah Tinggi Collin Lawrence Sequerah.Mahkamah sebelum ini menetapkan 39 hari untuk mendengar kes pembelaan, bermula pada 13 dan 15 April, 23-26 Mei, 27-30 Jun, 1, 4-7 Julai, 22, 23, 29 dan 30 Ogos, 19-22 September serta 26-29 September, 17-20 dan 31 Oktober dan 1-3 dan 7-10 November.Ahli Parlimen Bagan Datuk itu, memilih untuk memberi keterangan secara bersumpah dari tempat duduk saksi yang membolehkan pihak pendakwaan menyoal tertuduh semasa pemeriksaan balasPada 24 Januari, Sequerah memerintahkan Zahid membela diri atas 12 pertuduhan CBT, lapan pertuduhan rasuah dan 27 untuk pengubahan wang haram membabitkan puluhan juta ringgit milik yayasan itu, selepas mendapati pihak pendakwaan telah membuktikan kes prima facie terhadapnya.Dalam penghakimannya, Sequerah berkata pihak pendakwaan telah membuktikan semua unsur dalam kesemua pertuduhan dan berjaya mewujudkan kes prima facie terhadap tertuduh.Pada 19 Mac 2021, pihak pendakwaan menutup kesnya selepas memanggil 99 saksi termasuk bekas pegawai khas Zahid, Wan Ahmad Wan Omar, rakan kongsi firma guaman Lewis & Co B. Muralidharan, pengurup wang Omar Ali Abdullah dan bekas setiausaha eksekutif Zahid, mejar Mazlina Mazlan @ Ramly.Perbicaraan bermula pada 18 November 2019.Bagi pertuduhan CBT, Zahid didakwa menggunakan dana itu untuk membuat enam pembayaran bagi penggunaan kad kredit peribadinya, polisi insurans dan lesen kenderaan peribadinya, pemindahan wang ke firma guaman dan sumbangan kepada Persatuan Bola Sepak Polis Diraja Malaysia.Beliau dituduh melakukan perbuatan itu di Affin Bank Berhad, cawangan Jalan Bunus, Off Jalan Masjid India, antara 13 Januari 2014 dan 23 Disember 2016. Pertuduhan mengikut Seksyen 409 Kanun Keseksaan membawa hukuman penjara antara dua dan 20 tahun serta dengan sebatan dan juga dikenakan denda, jika sabit kesalahan.Zahid juga didakwa dengan lapan pertuduhan menerima suapan daripada tiga syarikat iaitu Mastoro Kenny IT Consultant & Services, Data Sonic Group Berhad dan Profound Radiance Sdn Bhd sebagai dorongan untuk dirinya sebagai menteri dalam negeri ketika itu bagi membantu syarikat-syarikat berkenaan mendapatkan projek MyEG, membekalkan cip pasport, dan dilantik sebagai pengendali pusat sehenti visa migran, masing-masing di Pakistan dan Nepal.Beliau dituduh melakukan perbuatan itu di cawangan Maybank Dataran Maybank di Jalan Maarof, Bangsar, antara 15 Julai 2016, dan 15 Mac 2018.Pertuduhan mengikut Seksyen 16(a)(B) Akta Suruhanjaya Pencegahan Rasuah Malaysia (SPRM) 2009.Zahid juga berdepan dengan 27 pertuduhan pengubahan wang haram dengan melibatkan diri dalam transaksi secara langsung membabitkan pendapatan daripada aktiviti haram antara 29 Mac 2016 dan 11 April 2018.Kesemua perbuatan itu didakwa dilakukan di bank yang sama di Jalan Maarof, Bangsar dan Marhaba Enterprise Sdn Bhd, Fahrenheit88, 179 Jalan Bukit Bintang antara 29 Mac 2016 dan 11 April 2018.


993 tangkapan dilakukan libatkan ‘Macau Scam’

Sebanyak 993 tangkapan kes sindiket penipuan atas talian atau “Macau Scam” dilakukan antara Januari hingga 31 Oktober lepas, kata Timbalan Menteri Dalam Negeri II Jonathan Yasin.Beliau berkata, daripada jumlah itu, 912 tangkapan melibatkan warga tempatan manakala 81 orang warga asing ditahan atas kesalahan kes penipuan dalam talian dan 605 sudah didakwa di mahkamah atas kesalahan tersebut.“Untuk makluman setakat ini belum ada lagi makluman tentang scammer berada di luar negara dan berkaitan kajian kes tentang umur juga belum dibuat.“Dan perkara itu akan diperhatikan oleh Kementerian Dalam Negeri (KDN) untuk tindakan lanjut,” katanya di Dewan Rakyat, hari ini.Beliau menjawab soalan Mohamad Alamin (BN-Kimanis) tentang jumlah kegiatan penipuan dalam talian yang dikesan di dalam dan luar negara serta jika KDN sudah melaksanakan kaji selidik peringkat umur yang paling banyak terlibat dalam kegiatan jenayah itu.Jonathan berkata, KDN sudah bekerjasama dengan Bank Negara Malaysia, polis dan Suruhanjaya Komunikasi Multimedia Malaysia untuk mewujudkan satu jawatankuasa khas bagi membanteras sindiket “Macau Scam” sejak tahun 2006.“Untuk makluman setakat ini belum ada lagi makluman tentang scammer berada di luar negara dan berkaitan kajian kes tentang umur juga belum dibuat.Malah katanya, KDN juga turut bekerjasama dengan syarikat-syarikat telekomunikasi dan institusi-institusi perbankan di negara ini bagi memastikan jenayah penipuan dalam talian dapat dilaksanakan dengan lebih berkesan.“Selain itu, pada Mac 2019, sebuah jawatankuasa teknikal siber yang terdiri daripada polis dan SKMM ditubuhkan bagi membanteras jenayah penipuan ini. Di peringkat polis, Jabatan Siasatan Jenayah Komersial (JSJK) menubuhkan satu pasukan petugas khas membabitkan elemen JSJK.“Ini bagi mengenal pasti dan memantau trend terkini jenayah atas talian serta bekerjasama dengan SKMM yang boleh membantu dari segi kepakaran dan teknologi.”


Bersatu kesal Umno kerjasama dengan PH singkirkan MB Perak

Bersatu kesal tindakan dilakukan Umno dengan kerjasama Pakatan Harapan (PH) untuk menyingkirkan timbalan presiden partinya, Ahmad Faizal Azumu sebagai menteri besar di Dewan Undangan Negeri (DUN) Perak hari ini.Setiausaha Agung Bersatu Hamzah Zainudin berkata parti itu sentiasa berpegang teguh kepada persefahaman antara parti-parti yang menyokong pembentukan kerajaan Perikatan Nasional (PN) awal tahun ini.“Sehubungan itu, Bersatu ingin merakamkan setinggi-tinggi penghargaan kepada empat ahli Dewan Undangan Negeri (Adun) Bersatu, tiga Adun PAS, seorang Adun Umno dan dua Adun Bebas yang menyokong usul keyakinan majoriti ahli Dewan terhadap menteri besar Perak,” kata Hamzah yang juga menteri dalam negeri dalam satu kenyataan hari ini.Katanya, Bersatu akan memantau situasi politik semasa dan akan terus bersama PAS dan parti-parti anggota PN yang lain dalam membuat keputusan selanjutnya.Terdahulu Umno menerusi setiausaha agungnya, Ahmad Maslan berpendirian kerajaan PN di Perak haruslah dikekalkan selepas DUN menyingkirkan Faizal hari ini.Ahmad berkata, walaupun menteri besar Perak akan ditukar selepas Faizal hilang sokongan, semua barisan ahli Majlis Mesyuarat Kerajaan Negeri sebelum ini mesti terus memegang jawatan.Kenyataan Ahmad yang juga ahli Parlimen Pontian itu memadamkan spekulasi Umno bakal menubuhkan kerajaan baru di Perak bersama parti-parti dalam PH.PAS hari ini berkata tidak akan bersama-sama sebarang usaha untuk menubuhkan kerajaan baru di Perak dan akan kekal bersama PN.Awal hari ini Faizal ditumbangkan sebagai MB Perak selepas gagal dalam usul undi percaya di Sidang DUN Perak sebelum sempat Belanjawan 2021 bagi negeri itu dibentangkan.Dalam undi itu, tiga Adun Bersatu yang menyatakan sokongan kepada beliau selain dirinya sendiri adalah Zainol Fadzi Paharudin (Sungai Manik), Nolee Ashilin Mohammed Radzi (Tualang Sekah) dan Abdul Yunus Jamhari (Kuala Kurau).Turut bersama-sama di belakang Faizal, Adun Pengkalan Hulu Aznel Ibrahim daripada Umno dan dua Adun bebas Paul Yong (Tronoh) dan A. Sivasubramaniam (Buntong).Baki tiga lagi Adun daripada PAS iaitu Razman Zakaria (Gunung Semanggol), Mohd Akmal Kamaruddin (Selama) dan Khalil Yahaya (Kubu Gajah).


Tindakan Shahidan, Ismail tanding atas tiket PN langgar perlembagaan Umno, kata naib presiden

Tindakan dua pemimpin Umno yang akan bertanding atas tiket Perikatan Nasional (PN) pada Pilihan Raya Umum ke-15 (PRU15), 19 November ini tidak sepatutnya berlaku, kata Naib Presiden Umno Mahdzir Khalid.
Beliau berkata keputusan penyandang kerusi Parlimen Arau Shahidan Kassim dan penyandang kerusi Parlimen Maran Ismail Abd Muttalib juga telah melanggari perlembagaan parti.
“Saya fikir ini satu perkara yang tidak sepatutnya berlaku, tapi ada yang dah berlaku, jadi ada sesuatu yang tidak berapa menariklah sebab ada yang telah membuat keputusan yang begitu drastik.
“Dalam institusi politik ini realiti macam itulah (harus berjiwa besar jika tidak dipilih sebagai calon pilihan raya),” katanya kepada pemberita selepas menghadiri majlis ramah mesra bersama guru-guru Kafa dan jawatankuasa masjid daerah Padang Terap di Kuala Nerang hari ini.
Beliau berkata demikian bagi mengulas tindakan dua bekas anggota Kabinet itu yang diumumkan akan bertanding atas tiket PN pada PRU15 oleh Presiden PAS Abdul Hadi Awang pada Majlis Pengisytiharan Calon PN Terengganu di Marang, Terengganu, malam tadi.
Mahdzir berkata dalam perlembagaan parti, sudah jelas dinyatakan mengenai peraturan dan hukuman bagi ahli yang melakukan kesalahan tertentu.
Ditanya sama ada kedua-dua pemimpin itu telah terlucut keahlian mereka dalam Umno, beliau berkata perkara itu sudah terkandung di dalam perlembagaan parti namun enggan mengulas lanjut dan menegaskan tumpuan adalah ke arah memenangi pilihan raya nanti.
Shahidan yang juga Menteri Wilayah Persekutuan dan Ismail sebagai timbalan menteri perumahan dan kerajaan tempatan, menang kerusi masing-masing atas tiket Barisan Nasional pada PRU14 lepas.
Bagaimanapun, kedua-dua mereka digugurkan sebagai calon bagi PRU15 dan digantikan oleh Rozabil Abd Rahman sebagai calon di Parlimen Arau manakala Shahaniza Shamsuddin di Parlimen Maran.


Biden gesa masyarakat antarabangsa beri tekanan kepada tentera Myanmar

Presiden Amerika Syarikat (AS) Joe Biden semalam menggesa tentera Myanmar segera melepaskan kuasa dan membuat semakan terhadap pertimbangan untuk mengenakan semula sekatan ketika peralihan negara itu kepada demokrasi.Biden dalam kenyataan berkata, masyarakat antarabangsa perlu bersatu untuk memberi tekanan kepada tentera Myanmar supaya segera melepaskan rampasan kuasa.“AS menghapuskan sekatan ke atas Burma sejak sedekad lalu, berdasarkan kemajuan ke arah demokrasi,” katanya menggunakan nama terdahulu Myanmar.“AS akan memperjuangkan demokrasi di mana sahaja, jika ia diganggu,” katanya.Peralihan demokrasi di Myanmar awalnya dilihat sebagai kejayaan besar pentadbiran bekas Presiden Barack Obama, dengan negara ditempatkan secara strategik itu dilihat bergerak menuju demokrasi dan jauh daripada orbit China.Bagaimanapun, pemimpin demokrasi Myanmar yang pernah menjadi ikon, Aung San Suu Kyi pernah dikritik pihak barat kerana enggan mengecam pembunuhan besar-besaran etnik Muslim Rohingya.Semalam, tentera memahan Suu Kyi dan ahli politik lain selepas parti berkenaan mencatat kemenangan besar pada pilihan raya.“AS akan memberi perhatian terhadap mereka yang bersama-sama dengan rakyat Myanmar untuk berdepan situasi sulit ini.“Kita akan bekerjasama dengan rakan-rakan lain di seluruh dunia untuk mendukung pemulihan demokrasi dan kedaulatan undang-undang, serta bertanggung jawab kepada mereka yang membatalkan peralihan demokrasi di Myanmar,” kata Biden.


Jumlah perbelanjaan KKM tangani Covid-19 dibangkitkan di Parlimen hari ini

Jumlah perbelanjaan Kementerian Kesihatan (KKM) dalam menangani pandemik Covid-19 sejak 18 Mac hingga 31 Oktober lepas, antara perkara yang akan dibangkitkan pada persidangan Dewan Rakyat hari ini.Menurut Aturan Urusan Mesyuarat, perkara itu terkandung dalam sesi soal jawab yang akan diajukan Wan Hassan Mohd Ramli (PAS-Dungun) kepada Menteri Kesihatan Adham Baba berhubung perkara itu.Natrah Ismail (PH-Sekijang) pula meminta menteri dalam negeri menjelaskan sama ada kerajaan berhasrat melaksanakan Cadangan Umum Jawatankuasa Konvensyen Mengenai Penghapusan Segala Bentuk Diskriminasi Terhadap Wanita (CEDAW) No 34.Ia bagi memastikan wanita mempunyai hak kewarganegaraan sama rata dengan golongan lelaki terutamanya hak berkaitan pemberian kewarganegaraan kepada anak yang dilahirkan di luar negara apabila berkahwin dengan lelaki bukan warganegara.Pada sesi sama, M. Kulasegaran (PH-Ipoh Barat) meminta menteri sumber manusia menyatakan sebab mengenai 81,217 orang pekerja masih hilang pekerjaan seperti yang dicatatkan pangkalan data Sistem Insurans Pekerjaan (SIP) setakat 25 Sept lepas walaupun Program Subsidi Upah dan Program Pengekalan Pekerjaan telah dilaksanakan kerajaan.Sementara itu, pada sesi Waktu Pertanyaan-pertanyaan Menteri, Mohd Nizar Zakaria (BN-Parit) meminta menteri dalam negeri menyatakan sama ada kementerian akan memberikan sedikit kelonggaran syarat permohonan lesen senjata api kepada pemilik tanaman yang ingin memiliki lesen bagi menguruskan musuh tanaman seperti babi dan monyet yang bertindak merosakkan tanaman.Persidangan dewan kemudian diteruskan dengan perbahasan dan penggulungan bagi Rang Undang-undang Perbekalan 2021 peringkat Jawatankuasa melibatkan tiga lagi kementerian mengikut giliran seperti yang dijadualkan.Mengikut jadual giliran kementerian, perbahasan hari ini akan tertumpu kepada kementerian perdagangan antarabangsa dan industri, kementerian perdagangan dalam negeri dan hal ehwal pengguna serta kementerian pembangunan usahawan dan koperasi.Semalam, menyaksikan peruntukan bagi kementerian pertanian dan industri makanan, kementerian pembangunan luar bandar dan kementerian tenaga dan sumber asli dalam Belanjawan 2021 lulus di peringkat jawatankuasa dengan undian suara terbanyak.Kelulusan itu menjadikan peruntukan bagi kementerian yang lulus di peringkat jawatankuasa setakat ini ialah lapan dengan lima daripadanya diluluskan mengikut undian suara terbanyak manakala tiga melalui proses undi belah bahagian.Berdasarkan takwim Dewan Rakyat sesi perbahasan berkenaan akan berlanjutan selama 10 hari sehingga 15 Disember ini, sementara Mesyuarat Ketiga Penggal Ketiga Parlimen ke-14 akan berlangsung selama 29 hari sehingga 17 Disember.


Veveonah berbesar hati dijemput makan malam bersama PM

Penuntut Universiti Malaysia Sabah, Veveonah Mosibin yang namanya menjadi tular sekitar Jun lepas kerana memanjat pokok untuk mendapatkan capaian internet, berbesar hati selepas menerima jemputan makan malam bersama Perdana Menteri Muhyiddin Yassin.Menyifatkan perdana menteri sebagai seorang yang rendah diri dan mengagumkan, Veveonah menerusi hantarannya di Instagram, berkata jemputan itu merupakan satu penghargaan daripada pemimpin nombor satu negara itu.”Stay awesome!!!! It was such an honor for me&my parents to be invited to have dinner with Tan Sri Muhyiddin Yassin, 8th Prime Minister of Malaysia. He is such a humble and amazing person. Thank you so much, Tan Sri. (Hebat!!! Ia satu penghormatan bagi saya dan ibu bapa saya untuk dijemput ke majlis makan malam bersama perdana menteri Malaysia kelapan Muhyiddin Yassin. Beliau seorang yang merendah diri dan luar biasa. Terima kasih banyak-banyak),” menurut hantaran itu.Pada 3 Sept lepas, Timbalan Menteri Komunikasi dan Multimedia Zahidi Zainul Abidin ketika menjawab soalan tambahan di Dewan Negara mengenai Veveonah yang terpaksa memanjat pokok untuk mendapatkan capaian internet di pedalaman Sabah, mencetuskan polemik.


Umno perlu penjajaran politik baru, kata Zahid

Presiden Umno Ahmad Zahid Hamidi hari ini menggesa parti Melayu itu melakukan penjajaran politik baru, selain menggesa perwakilan menerima keputusan Majlis Kerja Tertinggi (MKT) untuk memutuskan hubungan dengan kerajaan Perikatan Nasional (PN) pada pilihan raya akan datang.“Realiti politik hari ini, memerlukan Umno melakukan penjajaran penyesuaian politik baru untuk meneruskan matlamat penubuhannya. Kerana itulah kewajaran dan kematangan saf kepimpinan Umno menolak kerjasama dengan Bersatu setelah kita sedari ketidakjujuran muslihat politik yang dilakukan oleh mereka terhadap Umno,” kata Zahid dalam ucapan dasar sempena Perhimpunan Agung Umno (PAU) di Kuala Lumpur hari ini.MKT Umno akan mendapatkan sokongan perwakilan pada PAU kali berhubung keputusan pada Februari untuk memutuskan hubungan dengan Bersatu, kempen yang diterajui Zahid, bekas perdana menteri Najib Razak dan sekumpulan pemimpin Umno.Zahid berkata, keputusan memutuskan hubungan dengan Bersatu merupakan sentimen akar umbi sambil memetik hadis Nabi Muhammad yang bermaksud: “Tidak boleh dimudaratkan dan tidak boleh memudaratkan orang lain”.Zahid berkata, pengalaman pilihan raya Sabah Sabah yang akhirnya menyaksikan ketua menteri dipilih daripada parti Bersatu membuktikan niat jahat parti pimpinan Muhyiddin Yassin terhadap Umno.“Waspadalah! Muslihat mereka tidak akan berhenti selagi Umno tidak hancur,” katanya.Ucapan Zahid itu mengesahkan cakap-cakap Umno bekerjasama dengan PKR untuk melawan PN pada Pilihan Raya Umum ke-15 (PRU15) akan datang.Presiden PKR Anwar Ibrahim baru-baru ini mengesahkan partinya sedang berbincang dengan Umno bagi membentuk kerjasama.Pada Oktober, Zahid dan Najib menulis surat kepada Agong bagi menyatakan sokongan kepada Anwar bagi menggulingkan Muhyiddin sebagai perdana menteri.Kedua-dua pemimpin itu sebelum ini menggesa PAS untuk memikirkan semula keputusan untuk menjadi sebahagian daripada PN, mengingatkan parti Islam itu tentang piagam Muafakat Nasional yang ditandatangani pada 2019.Dalam ucapannya hari ini, Zahid sekali lagi mengingatkan PAS masih belum terlambat untuk parti itu meninggalkan gabungan PN.“Tapak yang berbeza tidak menjanjikan sebarang keberuntungan. Apatah lagi, pertambahan kerusi,” katanya.Zahid berkata, Umno terbuka untuk membentuk gabungan dengan mana-mana pihak selepas PRU15 tetapi parti Melayu itu perlu mendominasi politik negara terlebih dahulu.“Justeru, kita perlu dominan, barulah kita relevan.“Untuk itu, kepimpinan Umno di semua peringkat dan seluruh akar umbi harus berlapang dada dan berfikiran terbuka untuk menghadapi reset politik ini.”Bagaimanapun Zahid berkata tiada perbincangan dengan Pakatan Harapan.“No PPBM, No Anwar, No DAP! Kita tetap akan bertanding menggunakan panji-panji Barisan Nasional.”


Pemuda Umno Arau adu Shahidan langgar disiplin

Pemuda Umno Arau membuat aduan terhadap Shahidan Kassim, menuduh beliau melanggar disiplin dalam sebuah majlis parti itu baru-baru ini termasuk membuat ucapan yang bertentangan dengan keputusan parti selain mengibarkan bendera Bersatu bersama bendera Umno.Dalam sebuah surat aduan bertarikh 18 Oktober yang dilihat MalaysiaNow, Ketua Pemuda Umno Arau Syed Atif Syed Abu Bakar berkata Shahidan secara jelas melanggar disiplin ketika Majlis Perasmian Mesyuarat Cawangan Bahagian Arau pada 17 Oktober jam 9 malam di Pusat Khidmat Kubang Gajah.“Shahidan Kassim selaku ketua Umno Arau melakukan perkara berikut; mengibarkan bendera Bersatu bersama-sama bendera Umno sebagai hiasan di ruang majlis perasmian.“Mengedarkan draf usul yang jelas bertentangan dengan keputusan parti kepada ketua cawangan dan ketua sayap cawangan,” katanya.Syed Atif turut berkata Shahidan juga turut membuat ucapan yang bertentangan dengan keputusan parti dalam majlis tersebut.“Aduan ini secara asasnya dibuat bagi mengelakkan kekeliruan dalam kalangan ahli dan pimpinan pelbagai peringkat, khususnya Bahagian Arau dan Perlis.“Sehubungan itu, demi menjaga nama baik dan maruah parti, serta mengelakkan masalah perpecahan lebih serius.“Besarlah harapan saya sekiranya aduan ini dapat diberi perhatian yang sewajarnya oleh Datuk Seri, agar tindakan dan pengajaran tegas tanpa memilih bulu diambil.”


Guru Kafa degil tak mahu divaksinasi mungkin dilarang bertugas, kata Sultan Selangor

Sultan Selangor Sultan Sharafuddin Idris Shah mengingatkan guru Kelas Al-Quran dan Fardu Ain (Kafa) di negeri ini yang masih berdegil dan enggan mengambil vaksin Covid-19 bahawa mereka berkemungkinan tidak dibenarkan meneruskan tugas.Menerusi kenyataan yang dimuat naik di Facebook Selangor Royal Office, Sultan Sharafuddin bertitah tindakan sama juga akan diambil terhadap pegawai masjid dan jurunikah yang enggan divaksinasi.Baginda difahamkan seramai 326 guru Kafa di Selangor masih belum mendapat suntikan vaksin Covid-19 manakala 95 guru enggan menerima suntikan berkenaan.Selain itu, 59 pegawai masjid belum mendapat suntikan vaksin Covid-19 manakala 11 orang enggan menerima suntikan. Sembilan jurunikah juga belum divaksin manakala enam yang lain dikenal pasti enggan menerima suntikan itu.“Bagi golongan yang memilih untuk tidak mahu divaksin, beta amat dukacita kerana mereka akan membahayakan diri mereka sendiri dan orang ramai. Golongan ini sepatutnya mengetahui bahawa jika seseorang itu dijangkiti dengan virus Covid-19, suntikan vaksin akan dapat mengelakkan mereka daripada menerima kesan yang lebih buruk.“Beta bimbang jika masih ada guru Kafa yang tidak divaksin, ia boleh memudaratkan pelajar.“Beta berharap Jabatan Kesihatan Selangor (JKNS) dapat menyegerakan proses vaksinasi Covid-19 terhadap guru Kafa, pegawai masjid dan jurunikah di Selangor ini,” titah baginda.Baginda turut difahamkan terdapat 268 orang guru sekolah kebangsaan (SK) dan 182 orang guru sekolah menengah kebangsaan (SMK) di Selangor yang enggan divaksin.“Ini juga boleh membahayakan pelajar sekolah rendah dan SMK di Selangor dan perkara ini perlu diambil perhatian oleh pihak-pihak yang berwajib,” titah baginda.Sultan Sharafuddin turut menyeru rakyat agar tidak khuatir atau ragu-ragu untuk mendapatkan suntikan vaksin dan menjelaskan bahawa isu berkaitan pengambilan vaksin Covid-19 telah banyak kali disebut di dalam khutbah Jumaat dan kenyataan akhbar yang dikeluarkan baginda.


MetMalaysia keluarkan amaran hujan berterusan sehingga esok

Jabatan Meteorologi Malaysia (MetMalaysia) mengeluarkan amaran hujan berterusan di kebanyakan kawasan di semenanjung sehingga esok.
MetMalaysia menerusi kenyataan hari ini memaklumkan hujan lebat berterusan dijangka berlaku di Kelantan dan Terengganu manakala hujan berterusan di Perlis, Kedah, Pulau Pinang, Perak (Hulu Perak), Kelantan (Gua Musang), Terengganu (Kemaman), Pahang (Jerantut, Kuantan dan Pekan).
Menurut jabatan itu, petang ini dijangka berlaku ribut petir di Selangor, Kuala Lumpur, Putrajaya, Melaka, Perlis, Pulau Pinang, Perak, Kedah, Negeri Sembilan, Johor dan beberapa kawasan di Sabah dan Sarawak.
Hujan diramal malam ini di seluruh negara kecuali di beberapa kawasan di Sarawak (Kuching, Serian dan Samarahan) dan Sabah (Tawau) manakala ribut petir dijangka berlaku di Sandakan dan Kudat.
Esok, hujan dijangka berlaku di Kelantan, Terengganu, Pahang, Perlis, Kedah, Pulau Pinang, Perak, Johor dan beberapa lokasi di Sabah (Pantai Barat, Sandakan dan Kudat).
Pada petang Sabtu, ribut petir diramal di Selangor, Kuala Lumpur, Putrajaya, Melaka, Perlis, Pulau Pinang, Perak, Kedah, Negeri Sembilan, Johor serta beberapa kawasan di Sabah dan Sarawak.
Pada Ahad (4 Disember) MetMalaysia menjangka berlakunya hujan pada sebelah pagi di Perlis, Kelantan, Terengganu, Kedah, Pulau Pinang, Selangor, Kuala Lumpur, Putrajaya, Negeri Sembilan, Melaka, Johor dan beberapa kawasan di Sabah.
Pada petang dan malam pula diramal ribut petir di kebanyakan kawasan di seluruh negara.


PH-BN atau PN kuasai naratif media sosial menjelang 6 PRN?

Menjelang Pilihan Raya Negeri (PRN) yang akan diadakan di enam negeri beberapa bulan lagi, kerajaan dilihat masih gagal menguasai naratif terutamanya di media sosial, kata penganalisis.
Pakatan Harapan (PH) dan Barisan Nasional (BN) membentuk kerajaan campuran selepas “stalemate” pasca Pilihan Raya Umum ke-15 (PRU15) dan menguasai media-media arus perdana.
Namun ini tidak bermakna mereka mampu membentuk naratif politik tanpa dicabar oleh pembangkang.
Tinjauan MalaysiaNow di laman media sosial mendapati, kos sara hidup yang masih belum diselesaikan menjadi beban kepada kerajaan PH-BN apabila rata-rata orang ramai masih mengeluh mengenai kuasa beli mereka yang semakin berkurangan.
Ini boleh dilihat menerusi ruangan komen di laman berita atau laman popular di platform Facebook.
Isu kos sara hidup membabitkan harga barangan, pengeluaran Kumpulan Wang Simpanan Pekerja (KWSP) dan perniagaan kecil yang bergelut dengan jualan yang tidak memberangsangkan.
Selain itu, di Twitter yang didominasi PH, akaun individu-individu yang berpihak kepada kerajaan menjalankan “mogok pro-bono” mereka tersendiri kerana tidak berpuas hati dengan jentera penerangan kerajaan di bawah Menteri Komunikasi dan Digital Fahmi Fadzil dan Pengarah Jabatan Komunikasi Komuniti (JKOM) Agus Yusoff.
Sebagai contoh, penerangan isu pengeluaran KWSP bersasar tidak selari antara penyokong-penyokong kerajaan dan apa yang dijelaskan oleh JKOM.
Bercakap kepada MalaysiaNow, bekas pengarang kanan Utusan Malaysia, Zaini Hassan berkata, berdasarkan situasi di permukaan, pihak pembangkang dilihat lebih agresif terutamanya isu membabitkan pengeluaran KWSP.
"Serangan lebih memihak kepada pembangkang. Cybertrooper PN lebih konsisten berbanding cybertrooper kerajaan sejak PRU15," katanya.
Pemerhati politik Mak Khuin Weng berkata, berdasarkan pemerhatiannya, PN tidak dilihat segar dalam menggunakan komunikasi namun situasi gagal dimanfaatkan PH.
"Kenaikan harga barang mendominasi perbincangan awam, dan PH gagal menanganinya. BN pula melontarkan 'bravado' yang tidak dipercayai sesiapa," katanya.
Zaini berkata, isu periuk nasi menjadi “duri dalam daging” ketika pentadbiran Najib Razak dan mampu untuk menjatuhkan kerajaan PH-BN pada enam PRN akan datang.
"Mana-mana kerajaan wajar menangani isu ini.
“Kerajaan kata inflasi terkawal tetapi sebenarnya kuasa beli rakyat semakin berkurangan," tambahnya.
BN dilihat masih kehilangan rentak akibat kekalahan memalukan pada PRU15.
Selain mempertahankan pengerusinya Ahmad Zahid Hamidi, BN tidak menggunakan platform dalam talian untuk menjuarai isu-isu rakyat.
Lebih buruk apabila parti itu dilihat terpaksa membuat “pusingan-U” dalam isu pengeluaran wang KWSP.
Parti itu menjadi tumpuan kerana isu berkaitan pemimpin mereka, daripada kes mahkamah bekas perdana menteri, Najib sehingga lantikan politik di badan-badan kerajaan.
Di pihak PN, TikTok terus menjadi medium utama untuk menarik anak muda.
Pemimpin seperti Ahli Parlimen Arau, Shahidan Kassim dan Menteri Besar Kedah Muhammad Sanusi Md Nor memanfaatkan platform itu untuk memposisikan diri mereka.
Namun bagi Mak, momentumnya sudah pudar dan ia dilihat hanya mampu mengekalkan penyokong sedia ada dan sukar menarik pengundi baru untuk menyebelahi mereka.
"Saya fikir PN sedang menjimatkan perbelanjaan mereka sehingga tarikh pilihan raya," katanya.
Bekas ketua exco agama Pemuda PKR, Wan Ji Wan Hussin di laman Facebooknya turut mengkritik kelesuan naratif PH.
"Tidak ada kemampuan untuk membawa naratif Islam dalam pendekatan Madani, ekoran itu, di media hanya popular istilah Madani tetapi kandungan Madani, rata-rata tidak tahu pun," katanya merujuk kepada slogan penjenamaan kerajaaan yang diperkenalkan Perdana Menteri Anwar Ibrahim beberapa bulan lalu.
Agus sebelum ini mempertahankan Anwar dalam beberapa isu antaranya lawatan ke Arab Saudi dan kenyataan perdana menteri berhubung isu Laut China Selatan.
Namun menurut Mak, Agus masih belum menangani apa-apa isu penting kerana beliau dilihat tidak mampu melakukannya.
"Beliau hanya dilihat pergi ke sana-sini, siapa pengundi sasarannya?" menurut bekas wartawan itu.
Sementara itu, Zaini berkata meskipun Agus merupakan ahli akademik yang menjalankan kajian politik, isu propaganda merupakan satu isu yang berbeza.
"Sepatutnya JKOM sudah kuat kerana PRN hanya berbaki tiga bulan lagi, tetapi kita belum nampak momentum dan gerak saraf.
“JKOM masih leka manakala pembangkang sangat konsisten."


Kes harian Covid-19 bawah 6,000 bagi hari ketiga

Malaysia merekodkan kes baru sebanyak 5,516 menjadikan kes keseluruhan Covid-19 meningkat sebanyak 2,407,382 kes.9,401 pesakit juga direkodkan sembuh, menjadikan jumlah keseluruhan pesakit sembuh sebanyak 2,297,289.Dalam pada itu, kes yang memerlukan rawatan di unit rawatan rapi (ICU) adalah sebanyak 669 kes di mana 572 daripadanya disahkan Covid-19.Sementara itu pesakit yang memerlukan bantuan pernafasan adalah sebanyak 333 kes di mana 241 adalah kes Covid-19.Dari 5,516 kes harian yang dilaporkan pada hari ini, 122 kes (1.8%) adalah daripada Kategori Tiga, Empat, dan Lima, dan 7,414 kes (97.7%) lagi adalah terdiri daripada Kategori Satu dan Dua.


Kes harian kembali meningkat lepasi 6,100 jangkitan

Malaysia merekodkan kes baru sebanyak 6,144 kes menjadikan kes keseluruhan Covid-19 meningkat sebanyak 2,608,979 kes.MENYUSUL LAGI


Tiada pengeluaran KWSP bersasar, kata Rafizi

Kerajaan mempunyai tanggungjawab untuk melindungi rakyat terutamanya golongan yang berisiko seperti pencarum Kumpulan Wang Simpanan Pekerja (KWSP) yang tidak mempunyai simpanan mencukupi untuk hari tua.
Menteri Ekonomi Rafizi Ramli berkata oleh sebab itu kerajaan tidak membenarkan permohonan untuk mengeluarkan caruman KWSP secara bersasar.
Beliau berkata walaupun tuntutan ini jika dibenarkan boleh dilihat sebagai satu program kerajaan yang sebenarnya tidak melibatkan wang atau usaha kerajaan, tetapi akan mengurangkan simpanan hari tua daripada caruman rakyat sendiri.
“Apabila dana KWSP menyusut, ini akan mengehadkan keupayaan KWSP untuk mempelbagaikan dan mengukuhkan strategi pelaburan demi mendapat keuntungan yang lebih baik.
“Ini akan membawa kesan kepada pencarum-pencarum lain walaupun mereka tidak mengeluarkan caruman KWSP kerana jika pulangan secara keseluruhannya rendah, maka pencarum-pencarum lain pun akan turut menanggung kesan itu,” katanya menerusi hantaran video di laman Instagram semalam.
Rafizi berkata tindakan kerajaan sebaliknya ialah untuk menambahkan lagi caruman dan simpanan hari tua kepada pencarum dan bukannya membenarkan pengeluaran seperti yang dituntut segelintir pencarum.
“Oleh sebab itu kerajaan memilih jalan yang memberi kebaikan kepada semua pihak, bukan memilih jalan singkat yang akan meninggalkan masalah kepada pemimpin lain pada masa hadapan untuk diselesaikan,” katanya.
Rafizi berkata demikian mengulas tindakan Ahli Parlimen pembangkang bertindak keluar dewan selepas tidak berpuas hati apabila permintaan untuk membahaskan isu pengeluaran KWSP bersasar ditolak pada permulaan persidangan Dewan Rakyat pagi semalam.


Selangor anggar kerugian akibat banjir sebanyak RM1.4 bilion

Kerajaan Selangor menganggarkan kerugian akibat banjir yang melanda negeri itu pada Disember tahun lepas adalah sekitar RM1.4 bilion termasuk kos baik pulih infrastruktur kira-kira RM400 juta.Menteri Besar Amirudin Shari berkata jumlah itu dikira secara kasar iaitu melibatkan 100,000 rumah atau keluarga yang terjejas dengan anggaran kerosakan paling minimum iaitu RM10,000. “Jika kereta atau rumah mereka rosak mungkin angka (kerugian) lebih besar… Dalam catatan yang dibuat Jabatan Perangkaan Malaysia (DOSM), seingat saya adalah RM3 bilion hingga RM4 bilion,” katanya pada sidang media khas semalam.Beliau berkata bagaimanapun, jumlah itu adalah anggaran DOSM dengan mengambil kira setiap rumah terjejas mengalami kerugian kira-kira RM14,000.